Таҳорат китоби: таяммум боби - IslamHouse.com\nТаҳорат китоби: таяммум боби ()\nАраб тилида таяммум сўзи мақсад, ният қилиш деган маъноларни билдиради. Қуйидаги оятда ҳам таяммум сўзи мақсад маъносида қўлланилган: “Парвардигорларидан фазлу марҳамат ва ризолик тилаб Байтул-Ҳаромни (Каъбани) мақсад қилиб кетаётган кишиларга қарши (жанг қилишни) ҳалол қилиб олмангиз!” [Моида: 2]. Таяммум қилувчи тупроқ ишлатишни қасд қилгани учун кейинчалик фуқаҳолар истилоҳида таяммум деб юз ва қўлларга тупроқ суртишга ишлатила бошланган. Баъзи уламолар таяммумни: “Сув йўқлигида ёки сув ишлатишга қодир бўлинмаган пайтда юз ва қўлларга тупроқ суртишдан иборат тупроқлик таҳорат”, деб таърифлашган.\nАлбатта, фаҳм-фаросатли ҳар бир инсон бу ишнинг зимнида фойдалар борлигига заррача шубҳа қилмайди. Таяммум ҳукми Қуръони Карим ва ҳадиси шарифларда айтилган. Шунингдек, бутун уммат унинг жоизлигига ижмоъ қилган. Қолаверса, соғлом ақл шуни тақозо қилади.\nКунларнинг бирида Набий соллаллоҳу алайҳи ва саллам саҳобалар билан бомдод намозини ўқиб бўлгач, улар билан намоз ўқимаган бир кишига кўзлари тушади. У зот соллаллоҳу алайҳи ва саллам хушмуомала ва Аллоҳ динига гўзал услубда даъват қилар эдилар. Шу боис то ҳалиги киши нима сабабдан жамоат билан намоз ўқимаганини билмагунларича уни маломат қилмадилар. У зот: “Эй фалончи, нега одамларга қўшилиб намоз ўқимадинг?”, деб сўраган эдилар, у — ўз наздида узр деб ҳисоблаган — узрини, яъни жунуб бўлиб қолгани ва ювинишга сув топа олмаганини, шу боис то сув топиб ювингунча намозни кечиктирмоқчи бўлганини Набий соллаллоҳу алайҳи ва салламга баён қилди. Шунда Набий соллаллоҳу алайҳи ва саллам: “Аллоҳ таоло Ўз марҳамати ила сен учун покланишда сувнинг ўрнини босадиган нарсани — тупроқни яратиб қўйган. Тупроқ билан таяммум қил, шу сенга сувнинг ўрнига кифоя қилади”, деган мазмунда жавоб берадилар.\nعَنْ عَمَّارِ بْنِ يَاسِرٍ رضي الله عنهما قَالَ: ((بَعَثَنِي النَّبِيُّ – صلى الله عليه وسلم – فِي حَاجَةٍ فَأَجْنَبْتُ فَلَمْ أَجِدِ الْمَاءَ فَتَمَرَّغْتُ فِي الصَّعِيدِ كَمَا تَمَرَّغُ الدَّابَّةُ ثُمَّ أَتَيْتُ النَّبِيَّ – صلى الله عليه وسلم – فَذَكَرْتُ ذَلِكَ لَهُ فَقَالَ: إنَّمَا يَكْفِيَكَ أَنْ تَقُولَ بِيَدَيْكَ هَكَذَا – ثُمَّ ضَرَبَ بِيَدَيْهِ الأَرْضَ ضَرْبَةً وَاحِدَةً ثُمَّ مَسَحَ الشِّمَالَ عَلَى الْيَمِينِ وَظَاهِرَ كَفَّيْهِ وَوَجْهَهُ)) .\nАммор ибн Ёсир розияллоҳу анҳу айтади: “Расулуллоҳ соллаллоҳу алайҳи ва саллам мени иш билан бир ерга юбордилар. Мен жунуб бўлиб қолдим. Сув топа олмагач, ҳайвон тупроққа ағанаганидек, тупроққа ағанадим. Сўнг Расулуллоҳ соллаллоҳу алайҳи ва салламнинг ҳузурларига келиб, ушбу ишим ҳақида хабар бердим. У зот: “Қўлларинг билан мана бундай қилсанг кифоя қиларди”, дея қўллари билан ерга бир марта урдилар, сўнг чап қўлларини ўнг қўлларига (бир ривоятда икки қўлларини бир-бирига), кафтларининг устига ва юзларига суртдилар” [Бухорий: 347 ва Муслим: 368].\nСафарларнинг бирида Набий соллаллоҳу алайҳи ва саллам Аммор ибн Ёсирни юмуш билан бир ерга жўнатади. Ўшанда у жунуб бўлиб қолади ва ювинишга сув топа олмайди. У кичик бетаҳоратликдан таяммум қилиш мумкинлигини билар, аммо жанобатдан покланиш учун таяммум қилиш жоизлигини билмасди. Шу боис ижтиҳод қилади ва сувга қиёслаб, кичик бетаҳоратликдан покланиш учун таяммум қилинганда баъзи таҳорат аъзоларига тупроқ суртилгани каби, жанобатдан покланиш учун ҳам бутун баданни тупроққа белаш керак, деб ўйлайди ва ерга ағанаб бутун баданини тупроққа белаб, сўнг намоз ўқийди. Бироқ ўз ижтиҳодига биноан қилган бу амалидан кўнгли хижил бўлиб, Набий соллаллоҳу алайҳи ва салламнинг ҳузур-ларига келгач бу ҳақда у зотга хабар беради. Шунда Расулуллоҳ соллаллоҳу алайҳи ва саллам, бутун баданингни тупроққа белашинг ўрнига икки қўлингни бир марта ерга уриб, сўнг чап қўлинг билан ўнг қўлинг устини ва икки кафтинг ҳамда юзингни суртишинг кифоя қиларди, деган мазмунда кўрсатма берадилар.\nУламолар таяммумда юз ва икки кафт учун қўлни ерга бир марта уриш кифоями ё икки марта уриш керакми, шунингдек, қўлларни тирсаккача суртиш шартми ёки йўқми, деб ихтилоф қилишган.\nБаъзи уламолар, жумаладан, имом Шофеий таяммум қилишда қўлни ерга икки марта уриш лозим: биринчиси юз учун бўлса, иккинчиси қўлларни тирсаккача суртиш учун, деган фикрни билдирган. Улар ўз фикрларига бир қанча ҳадсиларни далил қилиб келтиришган. Имом Дорақутний Ибн Умар розияллоҳу анҳумодан ривоят қилган қуйидаги ҳадис шулар жумласидан: “Таяммум икки марта уриш биландир. Бири юзга, иккинчиси кўлларни тирсаккача суртиш учун” [Табароний “Мўъжамул кабир”, (13366)да, Дорақутний: (1/180) ва Байҳақий “Сунан”, (941) да ривоят қилган].\nЖумҳур уламолар, жумладан, Имом Аҳмад, Авзоий, Исҳоқ (Ибн Роҳуя) ва муҳаддис уламоларнинг фикрича, таяммумда қўл ерга бир марта урилади ва юз билан кафтларгагина масҳ тортилади. Мазкур фикр эгалари ҳам бир қанча саҳиҳ ҳадисларни далил қилиб келтиришган. Ушбу Аммор розияллоҳу анҳунинг ҳадиси ҳам шулар қаторидан.\nИбн Ҳажар роҳимаҳуллоҳ атади: “Аммор розияллоҳу анҳу Набий соллаллоҳу алайҳи ва салламнинг замонидан кейин шундай (таяммумда қўлни бир марта ерга уриш ва қўлларни кафтларгача суртиш кифоя қилади деб) фатво берар эди. Ҳадиснинг ровийси ҳадисдан кўзланган мақсадни бошқаларга қараганда яхшироқ билади”. Шунингдек, мазкур фикр эгалари, таяммумда қўлни ерга икки марта уруш ва тирсаккача масҳ тортиш кераклиги айтилган барча ҳадисларнинг санади заифликдан холи эмас, деб жавоб беришган. Дарҳақиқат, бундай заиф ҳадисларни очиқ саҳиҳ ҳадисларга тенглаштириб бўлмайди.\nИбн Абдулбар роҳимаҳуллоҳ айтади: “Аммор таяммум ҳақида Расулуллоҳ соллаллоҳу алайҳи ва салламдан ривоят қилган ҳадисларнинг аксарида қўлни ерга бир марта уриш айтилган. Икки марта уриш айтилган ҳадисларнинг барчаси музтариб, яъни заиф”.\nИбн Дақиқ Ийд роҳимаҳуллоҳ айтади: “Таяммумда қўлни ерга икки марта уриш ҳақида ҳадис келган. Бири юз учун, иккинчиси икки қўл учун. Бироқ у саҳиҳликда бу ҳадисга тенг келолмайди ”.\nХаттобий роҳимаҳуллоҳ айтади: “Бир гуруҳ уламолар, таяммумда юз ҳамда кафтлар учун қўлни ерга бир марта урилади, деган фикрни бидиришган. Мазкур фикрга далолат қилувчи ҳадис ривоят жиҳатидан саҳиҳроқдир”.\n1 – Жанобатдан покланишда ғуслнинг ўрнига таяммум қилиш жоиз.\n2 – Таяммум қилишдан олдин сув излаш лозим.\n3 – Таяммум қилишнинг кўриниши: қўлни бир марта ерга урилади, сўнг юзга ва икки қўлни тирсакларигача масҳ тортилади. Ибн Рушд роҳимаҳуллоҳ айтади: “Қўл деганда кафт ва билаклардан кўра, кафтнинг ўзи кўпроқ тушунилади”.\n4 – Санъоний роҳимаҳуллоҳ зикр қилишича, ушбу ҳадиснинг баъзи ривоятларида сўз ёки жумлани бир-бирига боғловчи ҳарфлар мутлақ атфни ифода этувчи “вов” ҳарфи билан келган, баъзиларида эса тартибни ифода этувчи “фа” ва “сумма” боғловчи ҳарфлари билан келган. Бу, яъни “фа” ва “сумма” боғловчи ҳарфлари билан келган ривоятда мутлақ атфни ифода этадиган “вов” боғловчиси билан келган ривоятда зикр қилинмаган қўшимча ҳукм бор. Ҳолбуки, “адл” ишончли кишининг қўшимчаси қабул қилинади. Шунга биноан “Саҳиҳайн”да мутлақни ифода этувчи “вов” боғловчиси билан келган ривоятлар тартибни билдирувчи ривоятлар билан изоҳланади. Шунингдек, Набий соллаллоҳу алайҳи ва саллам юзларидан олдин икки қўлларига масҳ тортганлари на сўзларида, на амалларида келган.\n5 – Катта бетаҳоратликдан таяммум қилиш кўриниши ва ҳукми кичик бетаҳоратники билан бир хил.\n6 – Ибодатга доир масалаларда ижтиҳод қилиш жоиз.\n7 – Мужтаҳид олим ижтиҳоди натижасида хато қарорга келса ва шунга биноан бирон ибодатни адо қилса, сўнг қилган ижтиҳоди натижаси нотўғри экани аён бўлса, ўша ибодатни қайта бажармайди.\nعَنْ جَابِرِ بْنِ عَبْدِ اللَّهِ رضي الله عنهما: أَنَّ النَّبِيَّ – صلى الله عليه وسلم – قَالَ: ((أُعْطِيتُ خَمْساً لَمْ يُعْطَهُنَّ أَحَدٌ مِنْ الأَنْبِيَاءِ قَبْلِي: نُصِرْتُ بِالرُّعْبِ مَسِيرَةَ شَهْرٍ وَجُعِلَتْ لِي الأَرْضُ مَسْجِدًا وَطَهُورًا فَأَيُّمَا رَجُلٌ مِنْ أُمَّتِي أَدْرَكَتْهُ الصَّلاةُ فَلْيُصَلِّ وَأُحِلَّتْ لِي الْمَغَانِمُ وَلَمْ تَحِلَّ لأَحَدٍ قَبْلِي وَأُعْطِيتُ الشَّفَاعَةَ وَكَانَ النَّبِيُّ يُبْعَثُ إلَى قَوْمِهِ خَاصَّةً وَبُعِثْتُ إلَى النَّاسِ عَامَّةً)) .\nЖобир ибн Абдуллоҳ розияллоҳу анҳудан ривоят қилинади. Набий соллаллоҳу алайҳи ва саллам дедилар: “Менга ўзимдан илгари ҳеч бир пайғамбарга берилмаган беш хислат берилди:\n1) Бир ойлик масофадаги душманимнинг кўнглига қўрқув солиниши билан мададлантирилдим;\n2) Ер мен учун намозгоҳ ва (тупроғи сув ўрнини босадиган) таҳорат воситаси қилинди. Умматимдан қай бирига намоз вақти қаерда етса, ўша ерда ўқийверади;\n3) Менга ўлжалар ҳалол қилинди, ҳолбуки, мендан олдин ҳеч кимга ҳалол қилинмаган эди;\n4) Менга шафоат қилиш (ҳуқуқи) берилди;\n5) Ҳар бир пайғамбар ўз қавмигагина юбориларди, мен эса бутун инсониятга юборилдим” [Бухорий: 335 ва Муслим: 521].\nПайғамбаримиз соллаллоҳу алайҳи ва салламга бошқа пайғамбарларга берилмаган бир қанча фазилатли хислатлар ва мақтовли сифатлар ато этилди. Муҳаммад соллаллоҳу алайҳи ва салламнинг шарафи билан ислом уммати ҳам айрим шундай фазилатли ва мақтовли хусусиятларга эришди. Ушбу ҳадисда зикр қилинган сифатлар шулар қаторига киради.\nБиринчиси: Аллоҳ субҳонаҳу ва таоло Пайғамбарини қўллаб-қувватлаш ва нусрат бериш ҳамда дин душман-ларини мағлуб ва хор қилиш учун Муҳаммад соллаллоҳу алайҳи ва салламга шундай бир хислат бердики, у зот душманларидан бир ойлик масофада бўлсалар, улар қалбига ғулғула тушар, барқарорликларига путур етар, саф ва бирликлари бўлиниб, пароканда бўлар эди. Шубҳасиз, бу каби хислат билан мадад бериш ва қўлаб-қувватлаш Аллоҳ таолонинг улкан кўмагидир.\nИккинчиси: Аллоҳ субҳонаҳу ва таоло бу улуғ пайғамбарга ва унинг раҳматга сазовор умматига енгиллик килиб, ер юзини намозгоҳ қилиб қўйди. Қаерда намоз вақти кирса, ўша ерда ўқийверади. Уларнинг ибодат қилиш ўринлари илгариги умматлар ибодатларини черков ва синагогаларда адо қилганлари каби муайян, махсус бир жойга чеклаб қўйилмади. Шу тарзда Аллоҳ таоло ўз фазлу марҳамати ва илтифоти билан бу уммат устидан қийинчилик ва тангликни олиб ташлади. Шунингдек, олдинги умматлар фақат сув билан покланишга буюрилган эдилар. Бу умматга эса сув топа олмаган ёки ишлатишга қодир бўлмаган ҳолатларда тупроқ билан покланишга рухсат берилди.\nУчинчиси: Кофир душманлардан олинадиган ўлжалар Муҳаммад соллаллоҳу алайҳи ва салламга ва умматига ҳалол қилинди. Ўлжалар улар ўртасида Аллоҳ таоло баён қилиб берган кўрсатмага биноан тақсимланади. Ваҳоланки, ўтган пайғамбарларга ва умматларига ўлжалар ҳаром қилинган эди. Улар ўлжаларни жамлаб, бир ерга тўплашар, агар амаллари мақбул бўлса, осмондан олов тушиб ўлжаларни ёндириб юборар эди.\nТўртинчиси: Аллоҳ таоло Пайғамбаримизгагина “Мақоми маҳмуд”, яъни мақтовли ўрин ва буюк шафоат соҳиби бўлишни насиб қилди. Қиёмат куни аросатда барча “улул азм”, яъни сабот-матонат эгалари бўлган пайғам-барлар шафоат қилишга ботина олмай турган бир пайтда, Муҳаммад соллаллоҳу алайҳи ва саллам: “Мен шафоат сўрайман”, деб Арш остига сажда қиладилар ва Аллоҳ таолога лойиқ мақтов-ҳамдлар айтадилар. Шунда: “Шафоат сўранг, шафоат қилинади, сўранг берилади”, деб айтилади. Сўнг у зот Аллоҳ таолодан узоқ муддат маҳшарда туриб қолган халойиқни ҳисоб-китоб қилиб, улар ўртасида ажрим қилишини сўрайдилар. Мана шу аввалгилару охиргилар ҳавас қиладиган “Мақоми маҳмуд”, яъни мақтовли ўриндир.\nБешинчиси: Ўтган барча пайғамбарларнинг даъвати фақат ўз қавмларига чекланган эди. Аммо ушбу улуғ пайғамбарнинг рисолатини Аллоҳ таоло кенг қамровли ва то қиёматгача муносиб шариат қилиб қўйди. У зотнинг шариати барча замону маконларга яроқлидир. У барча одамларга — миллат ва элатларидан, макон ва замон-ларидан қатъий назар то қиёматгача абадий дастур ва қонун сифатида юборилди.\nУшбу шариат шундай улуғ ва барча замону маконга муносиб бўлгани учун ҳам охирги шариат қилинди. Зеро, унда қўшимча ҳукмларга эҳтиёж йўқ ва нуқсондан ҳам холи. У ўз ичига олган боқийлик ва абадийлик унсурлари туфайли ана шундай кенг қамровли қилинди.\nБу буюк ҳадис бўлиб, унда кўп фойдалар бор. Қуйида улардан энг муҳимларини қисқача келтириб ўтамиз.\n1 – Пайғамбаримиз Муҳаммад соллаллоҳу алайҳи ва саллам қолган пайғамбарлардан, у зотнинг уммати қолган умматлардан афзал ҳисобланади.\n2 – Банда ўзига Аллоҳ таоло томонидан берилган неъматларни санаши жоиз. Агар банда ўзига ато этилган неъматларни шукр қилиш ва ёдга олиш ниятида зикр қилса, ибодат ва Аллоҳга шукр қилиш саналади.\n3 – Пайғамбаримиз соллаллоҳу алайҳи ва салламга душманлари қалбига қўрқув солиниши билан мадад берилди, ўлжалар ҳалол қилинди, бутун инсониятга пайғамбар қилиб юборилди, шафоат қилиш ҳуқуқи берилди, унга ва умматига ер намозгоҳ ва покловчи восита қилинди. Булар у зотнинг хислатларидан баъзиларидир. Айрим уламолар у зотнинг хос хислатларини ўн еттита, деб зикр қилишган. Санъоний роҳимаҳуллоҳ эса йигирма битта хислатларини санаганлар.\n4 – Намознинг дуруст бўлиши хос бир маконга боғлиқ эмас. Балки ернинг ҳар қандай жойида ўқилган намоз дуруст ва яроқли саналаверади.\n5 – Ер аслида намоз ва таяммум учун пок ва яроқли саналади.\n6 – Ернинг барча жойидан таяммум қилса бўлади.\n7 – Ислом шариати кенг қамровли, буюк шариат бўлиб, яшаб турган диёрлари ва ватанлари қаерда бўлишидан қатъий назар, бутун олам аҳлининг ибодатлари-ю ўзаро муносабатларини тартибга солиш учун юборилган.\n8 – Санъоний роҳимаҳуллоҳ айтади: “Расулуллоҳ соллаллоҳу алайҳи ва салламнинг довруқлари бир ойлик масофадаги душманлар қалбига қўрқув солувчи бўлгани-нинг сабаби, бундан кўра узоқроқ масофада у зотга душманлик қилганлар бўлмаган”.\nМалоикаларга иймон келтириш\nПайғамбаримизнинг таҳорат ва қазои ҳожатда тутган йўллари\nPDF - таяммум боби - 652.2 KB\nDOCX - таяммум боби - 8.1 MB\nPDF - Mobile - таяммум боби


ЎзА - Мутлақо махфий: “Шторм-333“ ёхуд “ажал ёмғири“ да қолган ўзбек ўғлонлари\n1979 йил 27 декабрь куни оқшом чўкар чоғи Ҳабибжон Холбоев отряди, яъни мусулмон батальони давлат хавфсизлик қўмитасининг “Зенит“ ва “Гром“ махсус гуруҳлари билан ҳамкорликда Ҳафизулло Амин қароргоҳига ҳужум бошлади ва орадан 43 дақиқа ўтиб ўта муҳим операция муваффақиятли бажарилди.\nАфсуски, бу қақшатқич жангда батальоннинг 8 нафар аскарлари ҳалок бўлди, яна 40 нафарга яқини турли даражада яраланди.\nМазкур операциядан сўнг 154-махсус тайинланган алоҳида отряд (мусулмон батальони)нинг шахсий таркиби тарқатиб юборилди. Лекин Афғонистонга СССР ҳарбий қўшинларини киритиш тўхтамади. Деярли 10 йил давомида қўшни мамлакатдаги шафқат билмас урушда қатнашган совет ҳарбийлари бошига “ажал ёмғири“ шундай ёғилдики, бунинг натижасида 14 мингга яқин ёш йигитлар умри эрта хазон бўлди. Бевақт ҳалок бўлганлар орасида, афсуски ўзбек ўғлонлари ҳам бор эди...


Голливуд юлдузларидан ҳам яхшироқ кийинадиган Саудия маликаси (фото) - Daryo\n16:59, 21.03.2021 64634\nГолливуд юлдузларидан ҳам яхшироқ кийинадиган Саудия маликаси (фото)\nДунё ОАВ эътибори Европа монархлари, хусусан, Меган Маркл ва Кейт Миддлтон сингари маликаларнинг айтган гапидан тортиб, кийиниш услубигача муҳокама қилишдан чарчамайди. Аммо гўзаллиги ва юксак дидга эга эканлиги билан эътирофга лойиқ маликалар фақатгина Ғарбда бўлмайди. Араб аёллари, уларнинг кийиниши, турмуш тарзи билан боғлиқ тасаввурларни ўзгаришига сабаб бўладиган Амира ат-Тавил ҳақида маълумот бериб ўтамиз.\nОддий оилада туғилиб ўсган Амиранинг ҳаёти талабалик вақтида Саудия Арабистони қиролининг жияни билан танишганидан кейин буткул ўзгарган. Дарсдан берилган вазифага кўра, 18 яшар қиз 46 ёшли тахт ворисидан интервью олиши керак бўлган. Биринчи учрашувдан 9 ой ўтгач, жуфтлик турмуш қурган.\nАмира жамоат жойларида араб миллий либоси абайя кийишдан воз кечган Саудия Арабистонидаги илк малика бўлган. Европача услубда кийинишни яхши кўрадиган малика Саудия Арабистонидаги аёллардан биринчилардан бўлиб ҳайдовчилик гувоҳномасини қўлга киритиб, машина ҳайдаган. Қолаверса, у мамлакатдаги аёлларнинг машина ҳайдаш ҳуқуқини бериш кераклиги бўйича бир неча марта чиқиш қилган.\nКамбағаллик, ишсизлик, шунингдек, яқин шарқдаги аёллар ҳуқуқларини ҳимоя қилиш бўйича бир қанча хайрия лойиҳаларида фаол иштирок этган Амира араб оламининг «малика Дианаси» деб аталади.\nШаҳзоданинг қариндошлари эркин турмуш тарзи сабаб уни ёқтирмаган. Турмуш қурганига 10 йилдан кўп вақт ўтса ҳам меросхўр дунёга келтирмагани қироллик оиласи вакилларининг норозилигини янада орттирган.\nОАВда Амира бепуштлиги, шаҳзоданинг бундан хабари борлиги ва ҳатто никоҳ шартномасида мазкур пункт қайд қилингани ёзилган.\nБошқа миш-мишларда эса маликанинг ўзи она бўлишдан қочиши айтилади.\n2013 йилда жуфтликнинг муносабатларига нуқта қўйилган. Ажрашиш жараёни тинч якунига етган, Амира ва шаҳзода дўстлигини сақлаб қолган.\nЭндиликда қироллик оиласининг расмий аъзоси эканлигига қарамай, одамлар уни малика деб аташда давом этади.\nҲатто турмуш ўртоғи билан хайрлашганидан кейин ҳам хайрия фаолияти билан шуғулланишда давом этган собиқ малика миллионлаб шарқ аёллари учун ўрнак бўла олади. 2018 йилда собиқ малика миллиардер Халифа ибн Бутти ал-Муҳайрига турмушга чиқди.\nКўпчилик уни «Аловуддиннинг сеҳрли чироғи» мультфильмидаги малика Жасминга ўхшатади.\nУ нафақат ташқи кўриниши билан, балки ички оламининг ўзига хослиги билан ҳам эртак қаҳрамонини эсга солади.\nЗамонавий араб маликаси: Дина Абдулазизнинг услуб борасидаги сирлари (фото)\nЭртаклардаги Шаҳризодалар: Араб шайхларининг рафиқалари қайси соҳаларда фаолият юритади? (фото)\nЕвропанинг энг бадавлат маликалари (фото)\nЭнг қаттиққўл давлат раҳбарларининг рафиқалари қандай услубда кийинади? (фото)\nФото: Таниқли миллиардерларнинг рафиқалари (фото)\n12:36 Бугун 227\nЎзбекистонда сўнгги 5 йилда электр энергиясини ишлаб чиқариш ҳажми 121 фоизга ошган — Энергетика вазирлиги\n12:13 Бугун 2316\nАкадемик Бахтиёр Назаров 77 ёшида вафот этди\n12:05 Бугун 4713\nТошкентда бепул ПЗР-тест таҳлили ўтказадиган лабораториялар рўйхати эълон қилинди\n12:00 Бугун 3193\n13:50, 16.01.2022 97470\n19:35, 16.01.2022 75177\n15:59, 17.01.2022 67902\n18:25, 17.01.2022 66189


Математика фанига оид атамалар ва тушунчалар изоҳли луғати (А – Д харфлар) – «Умид» ИДУМИ\nPayshanba Mart 23rd, 2017 Payshanba Mart 23rd, 2017 Терминлар / атамалар изоҳи 2 фикр билдирилган\nМатема́тика (қад. юнон. μᾰθημᾰτικά ; μάθημα — билим, фан) аниқ мантиқий мушоҳадаларга асосланган билимлар ҳақидаги фан. Дастлабки объекти саноқ бўлгани учун кўпинча унга “ҳисоб-китоб ҳақидаги фан” деб қаралган. Бугунги математикада ҳисоблашлар, ҳатто формулалар устидаги амаллар жуда кичик ўрин эгаллайди. Математика энг қадимий фан соҳаси бўлиб, узоқ ривожланиш тарихини босиб ўтган ва бунинг баробарида “математика нима?” деган саволга жавоб ҳам ўзгариб, чуқурлашиб борган. Юнонистонда математика деганда геометрия тушунилган. 9—13-асрларда математика тушунчасини алгебра ва тригонометрия кенгайтирган. 17—18-асрларда математикада аналитик геометрия, дифференциал ва интеграл ҳисоб асосий ўринни эгаллаганидан сўнг, то 20-аср бошларигача у “миқдорий муносабатлар ва фазовий шакллар ҳақидаги фан” мазмунида таърифланган. 19-аср охири ва 20-аср бошларида турли геометриялар (Лобачевский геометрияси, проектив геометрия, Риман геометрияси каби), алгебралар (Бул алгебраси, кватернионлар алгебраси, Кели алгебраси каби), чексиз ўлчовли фазолар каби мазмунан жуда хилма-хил, кўпинча сунъий табиатли объектлар ўрганила бошланиши билан математиканинг юқоридаги таърифи ўта тор бўлиб қолган.\nАбсцисс – (лот. abscissus — қирқилган, узилган) нуқтанинг (декарт ёки аффин) координаталаридан биринчиси. Абсцисс одатда лотин алифбосининг х ҳарфи билан белгиланади. Термин биринчи бор немис олими Г. Лейбниц томонидан 1675-йилда фанга киритилган.\nАдъюнкт – (лот. adjunctus – «қўшилган») Алгебраик тулдирувчи.\nАксиома – (юнон. axios- қимматли; axioma – «ҳурмат», «ҳурматли», «авторитет»). Ўз-ўзидан равшанлиги, аёнлиги сабабли исботсиз қабул қилинадиган ҳолат, тасдиқ, фикр.\nАксонометрия – (юнонча akon – «ўқ» ва metrio – «ўлчайман»). Шаклларни чизмада параллел проекциялар ёрдамида тасвирлаш усули.\nАлгебра – (араб. الجبر “Ал-Жабр”) математиканинг бир соҳаси. Буюк ўзбек олими Абу Абдулло Муҳаммад ибн Мусо ал-Хоразмий “Ал-жабр вал-муқобала” асарида дунёда биринчи марта А.ни изчил баён қилди. Асар лотин тилига таржима қилиниб, алгебра номи билан жаҳонга тарқалган. Алгебра тиклашни, яъни манфий ҳадларни тенгламанинг иккинчи томонига ўтказишни, вал-муқобала эса тенгламанинг иккала томонидан тенг ҳадларни ташлаб юборишни билдиради.\nАнтилогарифм — (лот. nummerus – «рақам») – логарифми берилган қийматга тенг сон. Одатда, антилогарифм ўнли логарифмга нисбатан қаралиб, унинг жадвали ўнли логарифмлар жадвали билан бирга берилади. N билан белгиланади.\nАнтье — (франц. entiere – «бутун»). Ҳақиқий соннинг бутун қисми.\nАпофема — (юнонча apothema,apo – «дан»; thema – «берилган», «қўшилган»)- «бир томонга қўяман» —\n1) мунтазам кўпбурчак апофемаси — мунтазам кўпбурчак марказидан бирор томонига туширилган перпендикуляр чизиқ узунлиги;\n2) мунтазам пирамида апофемаси — мунтазам пирамида ён учбурчагининг баландлиги;\n3) мунтазам кесик пирамида апофемаси — мунтазам кесик пирамиданинг ён ёғи бўлмиш трапеция баландлигининг узунлиги.\nАппликата — (лот. applicata – «қўйилган) фазода декарт координаталаридан бири; кўпинча Z ҳарфи билан белгиланади.\nАппроксимация – (лот. approximo – «яқинлаштириш») — математик миқдорларни улардан соддароқ миқдорлар орқали тақрибий ифодалаш. Кўпинча эгри чизиқларни синиқ чизиқлар, иррационал сонларни рационал сонлар, функцияларни кўпҳадлар ёки яқинлаштирадиган турли содда аппаратлар орқали исталган даражадаги аниқликда аппроксимацияланади.\nАргумент (лот. argumentum – «жисм», «белги»).\n1) бирон бир мулоҳаза (консепция, назария)нинг ҳақиқатлигини (ростлигини) тасдиқлаш учун келтириладиган мулоҳаза (ёки мулоҳазалар мажмуи), далил;\n2) мантикда — исботнинг асоси;\n3) математкиада — ўзгарувчи миқдорлар орасидаги боғланишни ифодалайди.\nАрифметика (юнонча arithmos – «сон») — сонлар ва сонли тўпламларда берилган амаллар (қўшиш, айириш, кўпайтириш ва бўлиш)ни ўрганувчи фан. Сонлар ёрдамида бериладиган мисол ва масалалар ўзига хос содда усулларда ечилади ва келгусида математикани чуқур ўрганишга замин бўлади. Арифметика деганда сон тушунчасининг пайдо бўлиши ва ривожланиши, ҳисоблаш усуллари ва ҳисоблаш қуроллари такомиллашуви ва турли тарздаги сонлар билан амаллар бажариш тушунилади. Сонлар билан мантиқий мулоҳазалар юритишга урғу берилганда назарий арифметика тушунчаси ишлатилади. Бутун сонларнинг хусусиятлари сонлар назариясида ўрганилади. Арифметика тушунчаси ҳар хил буюмлар, нарсалар устида амаллар бажариш зарурияти туғилганда ҳам ишлатилади. Арифметика алгебра билан узвий боғлиқ. Арифметика қадимда одамлар бармоклари ёрдамида санаш ва ҳисоблашни бошлаган пайтларда пайдо бўлган. Кейинчалик ҳисоблаш ва содда ўлчов ишларини амалга ошириш натижасида Арифметика тез ривожланди. Айниқса, пул пайдо бўлгандан сўнг пул ҳисоби, ишлаб чиқариш воситаларининг кўпайиши, бошқа фанларга татбиқ қилиниши туфайли арифметика фан сифатида шаклланди.\nАсимметрия – (юнонча μετρέω — «ўлчайман»; ασυμμετρία asymmetria – «номутаносиб», «ўлчови ўлчовига тўғри келмайдиган»). Симметриянинг йўқлиги.\nАсимптота – (юнонча asymptotes – «мос келмайдиган») — эгри чизиқ нуқтаси узоқлаша борганда эгри чизиққа етарли даражада яқин бўладиган тўғри чизиқ.\nАстроида – (юнонча αστρον astron — юлдуз ва ειδος — шакл, аниқроғи «юлдузсимон») R радиусли ўзгармас айлананинг ички томони бўйлаб радиусли иккинчи айлана ҳаракатланганда кичик айланадаги нуқтанинг траекториясини ифодаловчи чизиқ (юлдузсимон ҳаракат). Гипоциклоидларнинг бир тури.\nАссоциативлик – (лотинча associatio – «уланиш», «боғланиш»). Сонларнинг бирлаштирувчи қонуни. Термин фанга У. Гамильтон томонидан 1843-йилда киритилган.\nБиллион – (франц. billion, ёки миллиард – milliard) – бир рақами ва тўққизта нол билан ёзиладиган сон, яъни 109. Баъзи давлатлар (масалан Франция) да биллион дейилади.\nБином – (лот. bi – «иккилик», nomen – «исм) икки алгебраик ифоданинг йиғиндиси ёки айирмаси.\nБиссектриса – (лотинча bis – «икки марта» и sectrix – «кесишувчи») бирор бурчак учидан чиқувчи ва уни тенг иккига бўлувчи нур (тўғри чизиқ). Бурчакнинг симметрия ўқи ҳисобланади. Маcалан учбурчак биссектрисаси унинг ички бурчагидан шу бурчак қаршисида ётган томон билан кесишиш нуқтасигача тушган кесма. Учбурчак ички бурчакларининг учала биссектрисаси бир умумий нуқтада кесишади, бу нуқта учбурчак ичига чизиладиган айлананинг маркази бўлади.\nВектор – (лотинча vector – «олиб юрувчи», «элтувчи») бу сон қиймати ва йўналиши билан аниқланадиган катталикдир, яъни вектор деб йўналишга эга бўлган кесмага айтилади. Вектор – геометриянинг асосий тушунчаларидан бири бўлиб, у сон (узунлик) ва йўналиши билан тўла аниқланади. Кўргазмали бўлиши учун уни йўналтирилган кесма кўринишида тасаввур қилиш мумкин. Аслида векторлар ҳақида гапирилганда, ҳаммаси ўзаро параллел бир хил узунлик ва бир хил йўналишга эга бўлган йўналтирилган кесмаларнинг бутун бир синфини назарда тутиш тўғрироқ бўлади. Ушбу терминни 1845-йилда ирланд олими У. Гамильтон фанга киритган.\nВертикал бурчаклар – (лотинча verticalis – «чуққидаги») бирининг томонлари иккинчисининг томонлари давомидан иборат бўлган бурчаклар (1 ва 2, 3 ва 4 бурчаклар). Икки текислик кесишганда ҳосил бўладиган ва ёқлари бири иккинчисининг давоми бўлган икки бурчаклар ҳам вертикал бурчаклар дейилади. Вертикал бурчаклар бир-бирига тенг бўлади.\nГексаэдр (юнонча geks – «олти» ва edra – «чегара»). Олтибурчак. Ушбу терминни қадимги юнон олими Александриялик Папп (милоддан аввалги III аср) номи билан боғланади.\nГеометрия – (юнон. γη geо – «Ер», μετρεω metreo – «ўлчайман») — математика фани шакллари ва шаклий муносабатларини ўрганадиган бўлими. Ер ўлчаш билан боғлиқ равишда пайдо бўлган. Фазодаги геометрик жисм хоссалари ва улар орасидаги боғланишларни ўрганади.\nГипербола (юнонча hyperballo – «орасидан ўтаман») — икки узлуксиз тармоқдан иборат бўлган 2-тартибли эгри чизиқ. Доиравий конусни унинг икки ясовчисига параллел текислик билан кесишдан ҳосил бўлади. Гипербола текисликдаги М нуқталарнинг геометрик ўрни бўлиб, бу нуқталар билан берилган икки нуқта (фокус)гача бўлган масофалар фарқи (мутлақ қиймати бўйича) ўзгармасдир. Гипербола иккитадан тармоқ, асимптота ва директрисага эга бўлади. Баъзи физик жараёнлар гипербола асимптоталарига нисбатан тузилган u = j тенглама билан ифодаланган қонунга мувофиқ содир бўлади.\nГипотенуза – (юнонча gyipotenusa – «тортилувчи») тўғри бурчакли учбурчакнинг тўғри бурчаги қаршисидаги томони. Учбурчакнинг қолган томони катетлар деб аталади. Тўғри бурчакли учбурчакнинг гипотенузаси ва катетлари ўзаро бундай боғланган: c2 = a2 + b2 Бунда: c — гипотенуза, a, b — катетлар.\nГипоциклоида (юнонча ὑπό gipo – «остида», ва κύκλος — айлана) ясовчи айланадаги нуқтанинг йўналтирувчи айлана ички томони бўйича сирпанмай юмалашидан ҳосил бўлган текис, очиқ ва равон эгри чизиқ.\nГомотетия – (юнонча homos- «ўхшаш», thetos – «жойлашган») текислик ёки фазонинг ҳар бир L нуқтасига М’ нуқтани мос қилиб қўядиган алмаштириш; бунда СМ’= СМ к тенглик қаноатлантирилади, бу ерда С — берилган нуқта; у гомотетиянинг маркази дейилади, к эса нолга тенг бўлмаган ўзгармас сон; бу сон гомотетиянинг коэффициенти дейилади. к>0 бўлганда L ва М нукталар боши С бўлган битта нурда ётади, к\nГрадус ёки даража (лот gradus – «қадам»). — ясси бурчак бирлиги; тўғри бурчакнинг 1/90 қисмига ёки доиранинг 1/360 қисмига тенг; ° белги билан белгиланади. градус=60’=3600″, бу ерда ‘ — бурчак минутлари, ” — бурчак секундлари. Ёйиқ бурчак 180°га тенг. Градус айлана ёйини ўлчаш учун ҳам ишлатилади. Бурчакларни градусда ўлчаш 3000 йил аввал Бобилда пайдо бўлган. Ҳозирги ўлчашлар ўз вақтида қадимги юнон олими Птолемей томонидан амалга оширилган.\nГрафик – (юнонча graphikos- «чизилган»)\n1) бирор катталик (масалан тезлик)нинг бошқа катталик (масалан вақт)га боғлиқлигини яққол кўрсатиш учун қўлланиладиган чизма. Масалан барограф ҳаво босимининг вақтга боғлиқлик графигини чизади;\n2) ишлаб чиқариш графиги — бирор корхонада маҳсулот ишлаб чикаришнинг чизма ёки жадвал тарзида ифодаланган режаси;\n3) иш графиги — поездлар ҳаракатини вақт билан боғлаб тузиладиган жадвали;\n4) математикада — функциянинг ўзгариш тарзи ҳақида яққол тасаввур берадиган эгри чизиқ [масалан y = f(x)].\nДедукция – (лот. deductio – «хулоса чиқариш») мантиқ қоидаларига кўра хулоса чиқариш. Дастлаб формал мантиқда умумийликдан хусусийлик, айримлик томон муҳокама юритишга айтилади.\nДеферент – (лот. defero – элтувчи, аралаштирувчи) сайёра деференти — геоцентрик олам системасида сайёраларнинг сиртмоқсимон ҳаракатини тушунтириш учун киритилган айлана. Маркази Ерда бўлган деферент бўйлаб сайёра эмас, балки эпицикл деб аталадиган бошқа айлананинг маркази бир меъёрда ҳаракатланади, сайёра эса эпицикл бўйлаб ҳаракатланади, деб фараз қилинган.\nДиагональ – (юнонча dia – «узра» ва gonium – «бурчак» ёхуд «бурчакдан бурчакка») кўпбурчак диагонали — кўпбурчакнинг бир томонида ётмайдиган икки учини бирлаштирувчи тўғри чизиқ кесмаси.\nДиаметр – (юнонча diametros – «кўндаланг» ва dia сўзи – «орасида») айлана ва доиранинг марказдан ўтувчи (яъни энг катта) ватари. Радиуснинг иккиланганига тенг бўлган бу ватар узунлиги ҳам диаметр дейилади. Диаметр тушунчаси бошқа фигуралар учун умумлаштирилади. Маcалан r радиусли айлана ёки шар диаметри 2g га, эллипс ва эллипсоид диаметри уларнинг катта ўқига, квадрат ва кубники диагоналига тенг бўлади. Эллипс ва гиперболанинг диаметри уларнинг марказидан ўтувчи, параболанинг диаметри эса унинг ўқи ва ўқига параллел борувчи тўғри чизиқдан иборат.\nДиректриса – (лотинча directrix – «йўналтирувчи») берилган 2 тартибли эгри чизиққа (масалан конус кесимлари — эллипс, гипербола ва параболага) нисбатан маълум хоссага эга бўлган тўғри чизиқ. Тартибли эгри чизиқнинг ҳар қандай нуқтасидан фокусигача бўлган масофанинг шу тўғри чизиққача бўлган масофага нисбати ўзгармас.\nДискретлик – (лот. discretus – «ажратилган», «узлукли») бутун сонлар тизими ҳақиқий сонлар тизимига нисбатан узлукли (дискрет) ҳисобланади. Масалан, агар нуқталар тўплами лимит нуқтага эга бўлмаса, бундай тўплам дискретлик хоссасига эга ҳисобланади.\nДискриминант – (лотинча discriminans – «бўлувчи», «ажратувчи») кўпҳад коэффициентларидан тузилган ва кўпҳад илдизлари орасида бир-бирига тенглари бўлгандагина нолга айланадиган ифода. Дискриминант нолга тенг бўлиши учун кўпҳаднинг илдизлари орасида карралиси бўлиши зарур.\nДистрибутивлик – (лотинча distributivus – «тақсимланиш») икки амалнинг ўзаро боғланишини ифодаловчи қонун. Маcалан, дистрибутивлик қўшиш ва кўпайтириш амаллари учун a(b+c)=ab+ac тенглик билан ифодаланади. Терминни фанга 1815-йилда француз олими Ф. Сервуа киритган.\nДифференциал – (лотинча слово differento- «фарқ», «тафовут») функция орттирмасининг аргумент орттирмасига нисбатан бош чизиқли қисми. Дифференциал тушунчасини фанга Г. В. Лейбниц 1675-йилда киритган. Дифференциал хоссалари математик анализ йирик бўлимларидан бири бўлган дифференциал ҳисобда ўрганилади. У геометрия, механика, физика масалаларини ечишда асосий воситалардан бири ҳисобланади. Дифференциал тушунчаси вариацион ҳисоб, дифференциал геометрия ва функционал анализ ҳам умумлаштирилади.\nДихотомия – (юнонча dichotomia – «иккига бўлиниш»). Классификация, бўлиниш тури.\nДодекаэдр – (юнонча dodeka – «ўн икки» и edra – «томон») ўн икки ёқли геометрик шакл. Мунтазам кўп ёқлиларнинг беш туридан бири. Мунтазам додекаэдрнинг 12 ёғи, 20 учи ва 30 қирраси бўлади.\nШукуров Шаҳзод тайёрлади.\n← Ўқитувчиларни аттестациядан ўтказиш тўғрисида низом\nTOEFL нима дегани? (видеотест) →\n2 thoughts on “Математика фанига оид атамалар ва тушунчалар изоҳли луғати (А – Д харфлар)”\nAbdulla Dushanba Dekabr 5th, 2016 at 00:59\nadmin Мавзу муаллифи Juma Dekabr 9th, 2016 at 18:24


ЕИ миграция инқирози манзарасида Беларусга қарши янги сакциялар жорий этмоқчи\n29 ноябр 2021, Тошкент вақти: 20:47\nБеларусь-Польша чегарасидаги мигрантларнинг болалари\nЕИ ташқи ишлар вазирлари 15 ноябрь куни Беларусга қарши навбатдаги – бешинчи санкциялар туркумини маъқуллаши кутилмоқда. Reuters қайдича, янги чеклов чоралари Беларуснинг Европа Иттифоқи мамлакатлари билан чегарасидаги миграция инқирози важидан жорий этилади. ЕИ расмийлари бу инқирозни Беларусь ҳукумати сунъий равишда вужудга келтирган, деб ҳисоблайди.\nСанкциялар Беларусь мулозимларидан ташқари, мигрантларни ташишда қўлланилаётган Минск халқаро аэропорти, авиаширкатлар ва сайёҳлик агентликларини қамраб олиши мумкин. Аввалроқ ОАВ рўйхатга Россиянинг “Аэрофлот” ширкати ҳам киритилиши эҳтимоли мавжудлиги ҳақида ёзишган.\nЕИ ташқи ишлар идораси раҳбари Жозеп Боррель 14 ноябрь куни вазиятни Беларусь ташқи ишлар вазири Владимир Макей билан телефон орқали муҳокама қилган. Расмий хабарномада Макей “суҳбатошига Осиё, Африка ва Яқин Шарқдан мигрантлар оқимини камайтириш бўйича Беларусь томонидан кўрилган чора-тадбирлар ҳақида маълумот берган”.\nБоррель Twitter’да мигрантлар ёнига инсонпарварлик ташкилотларини қўйишни талаб қилганини ёзган, шунингдек одамлардан қурол ўрнида фойдаланмасликка чақирган.\nПольша эса, ўз навбатида, Литва ҳамда Латвия билан бирга Шимолий Атлантика шартномасининг 4-бандига биноан НАТОдаги иттифоқчилари билан шошилинч маслаҳатлашувни талаб қилиши мумкинлигини эълон қилган. Шунингдек Варшава Беларусь билан чегарани бутунлай ёпиш имкониятлари маҳкама қилинаётганини билдирган.


Венгер: “Арсенал” АПЛ чемпион бўлиши вақти келди » Скачать музыку бесплатно новинки музыки 2016-2017\nКомментариев: 0 Просмотров: 259 Дата: 11-02-2016, 20:32 “Арсенал” жамоаси бош мураббийи Арсен Венгер жорий мавсумда “тўпчилар”нинг режаллари хусусида ўз фикрини билдириб ўтди. - Айни пайтда жамоа мен кутган даражада футбол ўйнашни бошлаб юборди. Асосийси, футболчиларнинг ўзларига бўлган ишончлари кўзга ташланмоқда. “Арсенал” Англия Премьер-лигаси чемпиони бўла оладими? Менимча, буни вақт етиб келди. “Лестер” билан жуда қийин ўйин кутмоқда. Шунга қарамай, биз чемпион бўлиш учун охиригача курашамиз, - дейди франциялик мутахассис. - деб хабар бермоқда Stadion.uz нашри.


Ижтимоий тармоқдаги виртуал наркотик — Teletype\nЎзига ўт қўйиб, ҳамманинг “эътибори”ни тортишни истаб ёки поезд тагига ўзини ташлаб “машҳур” бўлиб кетишни ўйлаб бу енгилтакликларни ўзлари суратга олиб ижтимоий тармоқларга жойлаётган айрим ёшларнинг бу даражадаги маънавий онгсизлигига асл сабаблар нимада?\n21 аср болалари. Улар ота-онасининг ёшлик давридан кўра бутунлай бошқа бир дунёда ўсиб улғаймоқда. Биз — ёшлар болалигимизни “Оқ теракми кўк терак” “Беш тош”, “Чиллак”, “Улоқ” “Арқон тортиш” каби қизиқарли жисмоний ҳаракат талаб қиладиган ўйинлар билан ёдга оламиз. Ўйинлардан чексиз завқ олганмиз. Бугунги ёшлар-чи? Интернетнинг “кучидан” ҳатто уйи олдида қурилган стадионга бориб тўп тепишга ҳам эринади. Қанчадан-қанча маҳаллий стадионлар ҳувиллаб ётганига кўпчилигимиз гувоҳ бўлганмиз. Бизнинг болалигимиз бахтлироқ ўтгандек назаримда. Ўсмирлар ўлими айнан ижтимоий тармоқлардаги босим туфайли содир бўлаётгани илмий исботини топмаган бўлса-да, 2010-2019-йилларда бу кўрсаткич кескин ошган.\nУзоққа бормайлик, яқинларимиз орасида ижтимоий тармоқда ўз саҳифаси бўлмаганлар деярли йўқ. Аммо ҳатто айрим 3-4-синф ўқувчиларнинг ҳам интернетда шахсий аккаунтларига эгалиги бизни жиддий мулоҳаза қилишга ундайди.\nИжтимоий тармоқлар ичида энг хавфлиси Инстаграмдир. Британия Соғлиқни сақлаш ташкилоти мутасаддилари 14 ёшдан 24 ёшгача бўлган 1,5 мингга яқин ёшлар орасида ижтимоий сўровнома ўтказди. Натижада, мунтазам Инстаграмга кирадиганлар орасида депрессия ва агрессив кайфият юқори эканлиги аниқланди. Бугунги кунда аксарият британиялик ёшлар Инстаграмдан кўра “Twitter” ни маъқул кўрмоқда.\nАниқланишича, ўсмирлар орасида Инс¬таграмга кирувчилар доимий чарчоқ ва уйқусизлик дардидан шикоят қилган. Инстаграмнинг энг салбий таъсири худбинлик характерини уйғотишидир. Дўстингиз ёки ҳамкасбингизнинг саҳифасини кузатиб, ундаги зўр шароитларни ўзингизники билан таққослайсиз ва ўз-ўзидан сизда, “нимага унда бори менда йўқ”, деган саволни пайдо қилади. Энг ёмони, инсоннинг ўзига бўлган ишончини сўндиради.\nКичик сарлавҳадан кўз олдингизда дар¬ҳол ижтимоий тармоққа киришдаги парол ва логинингиз келди, шундайми? Аслида буни ҳам назарда тутганмиз, аммо асосий муаммо бунда эмас. Муаммо, сиз қай даражада оилавий суратларингизни тармоқдаги дўстларингиз билан “бўлишганингиздадир”. Балки шахсий расм¬ларингиз орасида, фарзандингиз қайси мактабда ўқиши-ю, қанақа хоббилари борлиги ҳақида маълумот ёзгандирсиз. Сиз ушбу маълумотларни қўяётганингизда онгин¬гиздан ёмон ўйлар кечмаган, аммо бир куни ушбу маълумотлар сизга ёмонликка хизмат қилганини билганингизда ўзингизни кечира олмаслигингиз табиий. Имкон қадар ижтимоий тармоқдан фойдаланаётганда манзилни белгиламанг ва воя¬га етмаган фарзандларингиз юзини аниқ кўрсатманг. Агар ижтимоий тармоқ сиз учун шунчаки дўстларингизни “кузатиш” воситаси бўлса, яхшиси расм қўймаганингиз маъқул.\n— Саволингизга қўрқмасдан, йўқ, дея жавоб бераман. Хабарингиз бор, ўтган йили Фейсбук тармоғида ўн миллиондан зиёд фойдаланувчиларнинг шахсий маълумотлари сизиб чиқиб кетди ва Фейсбукни бу учун 5 млрд. АҚШ долларига жаримага тортишди. Бундан ташқари, баъзи ёшлар, экстремистик жангари гуруҳлар сафига айнан ижтимоий тармоқлар орқали тортиляпти. Ҳозир олдингидай варақа тарқатиш йўқ, ҳеч ким кўчангизга келиб чойхонада ёки масжидда бошингизни айлантирмайди. Ҳозирги глобаллашув жараёнида айнан ижтимоий тармоқлар ана шундай шахслар учун энг қулай платформа. Ота-она фарзандини тармоқдаги фаолиятидан хабардорлиги, бола оқ ва қорани ажратадиган ёшга етгунча синчковлиги ҳар қачонгидан юқори бўлиши керак. Умуман тақиқлашнинг эса имкони йўқ ва мумкин ҳам эмас. Чунки, биринчидан тақиқланган нарса ширин кўринади, иккинчидан, бола буни сизга билдирмасликка ҳаракат қилади. Шу сабаб олтин ўртали\nкни топа билиш керак деб ҳисоблайман.\n— Бизнинг ёшлардан кўра Европа ёшлари тармоқларда камроқ вақтини ўтказади. “Global Webindex” рейтингига қарайдиган бўлсак, дунё бўйича унча ривожланмаган давлатлар барча ижтимоий тармоқларга киришда олди қаторларда турганини кўриш мумкин. Бу ўзига хос парадоксни келтириб чиқаради, бизда интернет қиммат, лекин ижтимоий тармоққа кўп кирамиз. Битта фарқ шундаки, биз 24 соат шов-шув кутиб яшаймиз, улар шунчаки бўш вақт ўтказиш, эски танишлар билан гаплашиш учун киради. Балки бу бир неча йиллар биздаги информацион очлик тугаб, чеклашлар тўхтатилиб тонналаб информация устимизга ёғилганидан бўлса керак. Лекин интернетга, ижтимоий тармоққа муккасидан кетганлар у ерда ҳам, Ўзбекистонда ҳам топилади, албатта.\n— Ўсмирлар ўзига ёққан инсонларга тақлид қила бошлашади, тармоқда кўзига ақлли бўлиб кўринган, лекин асл мақсади яширин, бузғунчи ва экстремистик ғояларни тарқатувчиларга эргашиб қолиш эҳтимоли мавжуд. Лекин ўзи қизиққан, техника, ижод каби соҳаларда фикр алмашиб дўстлар орттириши, тил ўрганиши, пазандачилик, мотивацион фикрлар олиб ривожланиши ҳам мумкин.\nМашҳурликка эришаман деб...\nШу кунгача ижтимоий тармоқ орқали қурбон бўлган ёшларимиз, афсуски, кўп. Айримлар машина ҳайдаб кетаётган чоғида дўстлари билан онлайн эфир уюштириб, яна кимлардир тармоққа антиқадан-антиқа селфи жойлайман деб, ўз хавфсизлигини унутмоқда. Бундан икки ой илгари урганчлик “шоввоз” ижтимоий тармоқда машҳурликни кўзлаб, устига бензин сепиб, ёнганча ўзини дарёга ташлади. Тўғри, у мақсадига етиб машҳур бўлди, фақат танасининг 70 фоиз қисми куйиб кетди. Куни кеча унинг яна бир Тошкентдаги “шериги” жонига қасд қилиш учун эмас, аксинча тенгдошлари орасида машҳур бўлишни кўзлаб ўзини юриб келаётган поезд тагига ташлади. Йигитчанинг ўзи бўлса, ижтимой тармоқда кўпроқ обуначи йиғиш учун амалга оширганини маълум қилди. Мўъжиза билангина омон қолган ушбу йигитчага эртага ҳеч ким тақлид қилмайди, деб ким айта олади? Наҳотки қисқа муддатда сўнадиган бу машҳурлик ширин жонига хавф солар даражада керак бўлса?\nЯқиндагина ота-оналар болаларнинг компьютер ўйинларига берилиб, уларга боғланиб қолишлари хавфидан чўчиб, олдини олишга ҳаракат қилган бўлсалар, ҳозирда бу хавф¬га ижтимоий тармоқлар ҳам қўшилди. Болалар ва ўсмирларнинг асосий вақти реал муносабатлардан кўра, чегараси йўқ ижтимоий тармоқларга кўчди. Мазкур мулоқотларнинг болаларга қизиқлиги, аввало, тармоқда ўзларига кўпроқ “дўст” орт¬тириш имкони мавжуд. Тармоқда мулоқот қиларкан, болалар ўзларини омадли бола қилиб кўрсата оладилар. Ўзгалар ролида ўзларини тақдим этиб, турли ёлғон дунёларга берилиб кетадилар. Уятчанг ва тортинчоқ болалар учун эҳтимол тармоқдаги мулоқотларнинг фойдали жиҳатлари бордир, вақти келиб, ҳақиқий ҳаётда бу мулоқотлар ўз самарасини бериши ҳам мумкин. Мавзу юзасидан малакали педагог-психолог бола руҳиятида ижтимоий тармоқнинг қандай зарарлари борлиги ҳақида сўзлаб берди.\n— Педагог-психолог сифатида шуни айтишим мумкин, ўқувчи-ёшлар учун тармоқ қуйидаги хавфли таъсирларга эга:\n— ўқиш ва билим олишга енгилтаклик билан муносабатда бўлиш. Интернетдан тайёр дарс ишланмалари, математик масалалар ечимларини осонгина топиш ҳисобига дарс топшириқларини мустақил бажармаслик;\n— жисмоний ривожланишига салбий таъсири, яъни боланинг фаол ҳаракатда бўлмай, узоқ вақт монитор рўпарасида ўтиришига тўғри келиши ва бошқалар.\nОта-оналарга тавсиямиз шу, болангизни имкон қадар дарс жараёнларини ўзи бош қотириб ечишини, компьютердан, телефондан меъёрида фойдаланишини назорат қилинг.\nЯна бир тадқиқот эса ижтимоий тармоқлардан фойдаланиш ижтимоий яккаланиш ҳиссини юзага келтиришини кўрсатди. Олимлар кишиларнинг “Facebook”, “Twitter”, “Google+”, “YouTube”, “LinkedIn”, “Instagram”, “Pinterest”, “Tumblr”, “Vine”, “Snapchat va Reddit” каби 11 та ижтимоий тармоқда ўтказган вақти уларнинг ўзини қанчалик ижтимоий яккаланган ҳис қилишига боғлиқ эканлигини ўрганиб чиқди.\nУшбу одамлар бамисоли ижтимоий тармоқларда “яшашади”. Улар учун виртуал ҳаёт муаммолари ва ташвишлари ҳар нарсадан, жумладан, реал ҳаётдан устун туради. Бизнинг фикримизча, бу тенденция салбий оқибатларга олиб келиши мумкин. Чунки инсон ижтимоий тармоқларда бўлар экан, у ўз ҳаётини фақат шу тармоқлар орқали кўради, хулосаларни тармоқ нуқтаи назаридан ва улардаги аъзолар фикрларидан чиқаради, унинг дунёқараши шу тармоқ доирасида шаклланади, хуллас бундай инсонларнинг онги фақат бир оламда яшайди. Инсон реал ҳаётидаги камчиликларини, сиқилишларини ва муваффақиятсизликларини тармоқда қоплашга интилади. Расм¬лар ва уларга берилган шарҳ¬лар, янги дўстлар, ёрқин лав¬ҳалар ва тармоқлараро уюшмалар одамни тўлқинлантиради. Интернет уларнинг фикрлашини бутунлай ўзгартириб юборади. Ундан ташқари, ижтимоий тармоқлар ғаразгўй одамларнинг ёвуз мақсадларига хизмат қилишлари мумкин. Масалан, тармоққа қўйилган ахборот ва хабарлар бошқалар томонидан ўғирланиши, бузилиши ёки бошқа тармоқ аъзоларига юборилиши ё фирибгарлар қалбаки расмлар ва ёлғон маълумотлар билан ўз мақсадларига эришишлари мумкин. Ҳатто ижтимоий тармоқлар бутун бошли қотилликлар, исёнлар, урушларга сабаб бўлади. Масалан, аксарият “информацион уруш” айнан ижтимоий тармоқдан бошланмоқда.\n— Севимли санъаткорларимнинг ижодини кузатиш учун кираман. Сир эмас, барча юлдузлар ижтимоий саҳифада ўз аккаунтига эга. Мухлислар орасида севимли юлдузлари билан мулоқотга киришиш учун барча имкониятлар дунёси очилади. Ҳаттоки, хонандаларимизнинг нимани ўйлаши ва ташвишлантириши ҳақида ҳам билиб олишимиз мумкин.\nБугун ҳеч кимни замонавий ахборот воситаларидан, жумладан, интернетдан фойдаланишини тақиқлаш мумкин эмас ва шундай йўл тутилса, бу ғоят хатолик бўлур эди, албатта. Аммо ҳамма нарсанинг ўз меъёри, маданияти ва тўғри йўли бўлганидек, фарзандларимизда ҳам вертуал оламдан ақл билан фойдаланишни шакллантиришимиз ғоят муҳимдир.


Уй-жой сотиб олишдаги бошланғич тўлов миқдори ўзгартирилди - UzNews.uz\n25 августа, 10:13 1238 0\nУй-жой сотиб олишдаги бошланғич тўлов миқдори ўзгартирилди\nБошланғич тўлов шаҳарларда 5 фоизга камайтирилиб, уй-жой сотиб олиш учун фуқароларга субсидия тўлаш муддати узайтирилди.\nУнга кўра, уй-жой олиш ёки якка тартибдаги уй-жойлар учун фуқароларга субсидия тўлаш тартиби бўйича 2020 йилдаги субсидиялар тўлашнинг мақсадли мўлжаллари доирасида субсидияларни тўлаш муддати 2021 йил 1 декабргача узайтирилди. Илгари бу муддат 1 июлгача эди.\nМазкур тартибга кўра, даромади юқори бўлмаган оила сифатида қишлоқларда даромади меҳнатга ҳақ тўлашнинг энг кам миқдорининг 3 бараваридан 6,9 бараваригача, шаҳарларда эса 3 бараваридан 8 бараваригача этиб белгиланди. Илгари тегишлича 3,8 дан 5,8 бараваригача ҳамда 4 дан 6,5 бараваригача эди.


OLTIN VASVASASI » Onlayn.uz | Super Portal TaS-IX\nwWw.Onlayn.Uz | Super universal Tas-ix Portal !!! » Huquq-olamida » OLTIN VASVASASI\nБИР қўли билан бешикни, иккинчиси билан дунёни тебратган инсон — Она ҳамиша эъзозга лойиқ.\nМеҳрда тенги йўқ хотин-қизларни Оллоҳ таолонинг беқиёс мўъжизаси, деб улуғлаймиз. Уларнинг ёқимли, роҳатбахш, ширин, суюкли алласини эшитиб улғаямиз.\nБугунги ўзбек аёли, деганда ёт иллатларга қарши кураша оладиган, фарзандлар истиқболи учун қайғурадиган, юртга муҳаббат туйғуларини, поклик, тўғрилик, эзгуликни қалбида жо этган, мунис инсонлар кўз ўнгимизда намоён бўлади.\nАфсуски, гуруч курмаксиз бўлмаганидек, ҳаётда муқаддас номга доғ тушираётган аёллар ҳам онда-сонда учраб турибди.\nЗайтуна Каримова Қоракўл туманида туғилиб ўсган. Уч фарзанднинг онаси. Ёши — 49 да. Оилада ками кўсти йўқ.\n2013 йил 19 февраль куни Қоракўлдан салкам 50 километр йўл босиб, келини ва унинг онаси, яъни қудаси Сабоҳат Раҳмонова билан Бухоро шаҳридаги "Султан” тўйхонасига қариндошларининг тўйига боришди. Тўйдан ярим тунда қайтишди.\nЁтоғига кириб, ухламоқчи бўлди. Лекин ҳадеганда, уйқуси келавермади. Негадир, кўз ўнгида қўшниси Розалия Маннонованинг бўйнидаги қимматбаҳо тилла занжир гавдаланаверди. "Тилла занжирни қўлга киритишим керак. У меники бўлиши лозим” хаёлидан ўтказди Зайтуна.\nЭрталаб нонушта қилишгач турмуш ўртоғи, икки ўғли ва келини ишга кетди. Бўйсунмас шайтоний туйғулар Зайтунани аврай бошлади. У "Баҳор” кўчаси, 25-уйга босқинчиликка кирмаслик учун ўзини овутиш мақсадида Қоракўл деҳқон бозорига бориб келди. Барибир босқинчилик фикри уни ҳеч ҳам тарк этмади.\nЭркаклар спорт шими ва курткасини кийиб, елкасига ташлаб юрадиган қора рўмоли билан юзини ўради. Ошхона пичоғини олишни ҳам унутмади.\nЗайтуна дарвозани тақиллатди. Ким, деганча Розалия дарвозани очди. Босқинчи чаққонлик билан ичкарига кирди ва овоз чиқармай пичоқ ўқталди. Уй эгаси ўтакаси ёрилгудай орқага тисарилди. Босқинчи "Қани еч”, деб тилла занжирга ишора қилди. Розалия занжирни бўйнидан ечиб босқинчига берди.\nБосқинчи дарҳол жуфтакни ростлади.\nЗайтуна Каримова кўча қаршисида жойлашган уйига югуриб кирди. Кийимларини алмаштириб, халатининг чўнтагига тилла занжирни солиб қўйди. Сўнг тандир ичидаги қоғоз ва хас-хашакни нон пишириш тараддудига тушгандай ёқди. Янги қурилаётган иморат тарафга бориб, гўё қўйга ем бераётгандай бўлди. Қўй йўқ. Югуриб кўчага чиқди. Қўшниси Шоирага қўйи йўқолганлигини айтди.\n— Розалиянинг уйидан ноўхшов кийинган, бошига қора рўмол боғлаган бир кимса чиқиб, сизнинг уйингизга кириб кетганини кўрдим, — деди Шоира Зайтунага. — Ҳаракатлари телбанамо эди. Қўшни, уйингизни кўринг. Тиллаларингиз, пулларингиз жойидами?\nШоира ва Зайтуна биргалашиб, Розалияникига киришди. Зайтуна қўшнисининг уйидан ИИБга қўнғироқ қилиб, қўйи ўғирланганлигини айтди. Шу орада фурсатни қўлдан бой бермай ўз уйига югуриб кирди. Содир этган жиноятини яшириш мақсадида уйидаги икки дона аёллар тилла занжирини, никоҳ узугини, келинига тегишли бўлган 1 жуфт зиракни ҳамда 476.000 сўм нақд пулини яширди. Ғаразгўйлик ниятида айбловнинг сунъий далилларини вужудга келтирган ҳолда 2013 йил 20 февраль куни Қоракўл тумани ИИБ бошлиғи номига ариза билан мурожаат қилиб, жами 10.976.000 сўм моддий зарар етказилганлиги тўғрисида ёлғон хабар берди.\n— 2013 йил 23 февраль куни қудамнинг уйига 24 февралда ўтказиладиган эҳсон ҳақида хабар қилиш учун келдим, — деди дастлабки тергов ва суд тергови чоғида Зайтуна Каримованинг қизи Лобар Муҳиддинованинг қайнонаси Қундуз Исомиддинова. Нари-беридан гаплашиб ўтирдик. Гап орасида қудам "Қизим Лобар тунов куни келганида тилла занжирини эсдан чиқариб, қолдириб кетибди. Шуни қизимга бериб қўйсангиз”, деб қўлимга тилла занжир тутқазди.\nҚилни қирқ ёргувчи ҳуқуқни муҳофаза қилувчи идора ходимлари Зайтуна Каримова қилмишларини фош этди. У ўз айбига тўлиқ иқрор бўлди.\nЖиноят ишлари бўйича Жондор тумани суди Зайтуна Каримовага нисбатан 6 йил муддатга озодликдан маҳрум қилиш жазосини тайинлади.\nАёл зоти муқаддас, пок номига доғ туширмаслиги керак. У эгри қадам ташласа, миллат келажаги озор чекади. Шундай экан, уларнинг табиатида тубанлик, ёмонлик, босқинчилик, ёвузлик каби сифатлар асло бўлиши мумкин эмас.\nВалижон ЮСУПОВ, мухбир\nДата - 24.10.2013\nПросмотры - 1247


“Ўзбекнефтгаз”: Бухородаги “Тўмарис” конидан 336 млн. куб метр табиий газ ва 2,8 минг тонна газ конденсати қазиб олинади — Teletype\n“Ўзбекнефтгаз”: Бухородаги “Тўмарис” конидан 336 млн. куб метр табиий газ ва 2,8 минг тонна газ конденсати қазиб олинади\n“Ўзбекнефтгаз” АЖ Бошқаруви раиси Меҳриддин Абдуллаевнинг топшириғига асосан, табиий газ қазиб олиш ҳажмини ошириш учун конлар ва қудуқларда ишлаётган ишчи-ходимлар вахта режимида, карантин қоидаларига асосан фаолият юритишмоқда.\n“Ўзбекнефтгаз” АЖга қарашли Бухоро вилоятининг Ромитан тумани ҳудудида жойлашган “Тўмарис” конида меҳнат қилаётган ишчи-ходимлар озиқ-овқат, махсус кийим, махсус автотранспорт воситалари билан тўла таъминланганлар.\n2020 йилнинг 1 июль ҳолатига кўра, кондаги қудуқлар сони 8 та бўлиб, шундан ишлаётган қудуқлар сони 7 тани ташкил этади. Битта қудуқда эса бурғилаш ишлари олиб борилмоқда.\nҲозирга қадар, ушбу кондан 123 млн. куб метр табиий газ ва 1,4 минг тонна газ конденсати қазиб олинди. Иккита қудуқ бурғиланиб ишга топширилди ва қўшимча 18,3 млн. куб метр табиий газ ва 0,205 минг тонна газ конденсати қазиб чиқаришга эришилди.\nКондан қазиб олинаётган табиий газ таркибидан механик аралашмалар, суюқлик ва конденсатни ажратиб олиш ҳамда бирламчи тозаланган табиий газни “Учқир” газни олтингугуртдан тозалаш қурилмасигача етказиш мақсадида, йиллик қуввати 500,0 млн. куб метр бўлган Газни дастлабки тайёрлаш қурилмаси қуриб ишга туширилди.\n“Тўмарис” конида газни дастлабки тозалаш қурилмаси учун зарур бўлган асбоб ва ускуналар таъминоти тўлиқ “Ўзбекнефтгаз” АЖ нинг ички имкониятидан фойдаланган ҳолда амалга оширилди.\nБундан ташқари, конда табиий газ қазиб чиқариш хажмларини ошириш мақсадида қўшимча 9,2 км диаметри 426 мм газ қувури монтаж қилиниб, паст босимли газ қувурига улаб ишга туширилди.\n2020 йилда “Тўмарис” конидан 336 млн. куб метр табиий газ ва 2,8 минг тонна газ конденсати қазиб олиш режалаштирилган. Иккинчи ярим йилликда 2 та ишлатиш ва битта қидирув қудуғи бурғиланиб ишга топширилиши мўлжалланмоқда ва бу қудуқлардан қўшимча 29,9 млн. куб метр табиий газ ва 0,6 минг тонна газ конденсати қазиб чиқариш кутилмоқда. Иккита қудуқ мукаммал таъмирланиши ва қудуқлардан қўшимча 1 млн. куб метр табиий газ ва 0,02 минг тонна газ конденсати қазиб чиқариш кутилмоқда.


Бунёдкорлик майдонига айланган муқаддас қадамжо » Зарафшон Газетаси\nБунёдкорлик майдонига айланган муқаддас қадамжо Жамият\n22 август 2017 12:55\nБугун Пайариқ туманидаги Имом ал-Бухорий ёдгорлик мажмуаси атрофининг улкан қурилиш ва бунёдкорлик майдонига айлангани халқимизнинг улуғ аждодларига ҳурмат ва эҳтиром кўрсатиш, улар мангу қўним топган масканларни обод этиш каби эзгу фазилатларини намоён этмоқда.\nТуман чегарасидан мажмуагача бўлган 4 километрлик йўл ёқасида миллий архитектура анъаналарига мувофиқ 31 та икки қаватли (икки хонадонли), учта уч қаватли (18 хонадонли) турар-жой бинолари қад ростлаяпти.\n– "Қишлоқ қурилиш инвест" инжиниринг компанияси Самарқанд филиали буюртмаси асосида амалга оширилаётган бунёдкорлик ишларига вилоятимизнинг 24 та қурилиш ташкилоти жалб этилган, – дейди туман ҳокими ўринбосари Ш.Тошпўлатов. – Шу давргача ҳудуддаги 33 та хонадон соҳибларига уй қуришлари учун ер ажратилиб, уларга 3,5 миллиард сўмдан ортиқ товон пуллари тўлаб берилмоқда. Қурилиш ишлари учун йўналтирилган 17,5 миллиард сўмлик ишларнинг 13 миллиарддан ортиғи банк, қарийб 4,5 миллиарди аҳоли маблағлари ҳисобидан бажарилмоқда.\nШунингдек, йўл ёқаси вилоят ҳамда туман корхона ва ташкилотлари, тадбиркорларнинг ҳомийлик ёрдамлари эвазига ободонлаштириляпти. Ҳашар ишлари самарасида эни 19 метр бўлган йўл атрофида пиёдалар йўлаги, яшил майдон ҳамда 22 та гулхона барпо этиш ишлари якунига етказилмоқда. Ҳудуддаги бозор, меҳмонхона, нуронийлар чойхонаси, муассасалар, савдо-маиший шохобчалари, ижтимоий объектлар замон талаби асосида таъмирланмоқда.\n– Туманимизда бошланган эзгу ва хайрли ишлардан четда қолмаслик мақсадида икки қаватли турар-жой биноси қурилишини зиммамизга олганмиз, – дейди "Пайариқ қурилиш инвест" масъулияти чекланган жамияти раҳбари Ҳ.Абжалов. – Ҳозиргача ишнинг салкам ярмини уддаладик, қиш фасли арафасида фойдаланишга топширишни мўлжаллаяпмиз. Бунинг учун 12 нафар қурувчиларимиз тинимсиз меҳнат қилмоқда. Ходимларнинг ойлик иш ҳақларини вақтида бериб, икки маҳал иссиқ овқат билан таъминлаганмиз.\n– Мусулмон оламининг муқаддас қадамжоларидан бири бўлган мажмуамиз ҳар куни маҳаллий зиёратчилардан ташқари дунёнинг турли мамлакатларидан келган сайёҳлар билан гавжум бўлади, – дейди Имом Бухорий ёдгорлик мажмуаси бошқарув кенгаши раиси Д.Эрмаматов. – Айни кунларда улар буюк муҳаддис қўним топган масканни зиёрат қилиш билан бирга, ҳудудда амалга оширилаётган ободончилик ишларига ҳам гувоҳ бўлмоқда. Мустақиллигимизнинг 26 йиллик тўйи, "Шарқ тароналари" халқаро мусиқа фестивали, қолаверса, Қурбон ҳайити муносабати билан зиёратчилар, хорижлик меҳмонлар сафи янада кенгаяди. Шу муносабат билан мажмуамиз ҳудудига 7 минг туп гул кўчатлари экдик.\nБеш юз тупдан зиёд манзарали дарахтларга шакл берилди. Хорижлик саёҳларга сифатли гид, сервис хизматларини кўрсатиш чораларини кўряпмиз.\nҲудуднинг 6 гектарга яқин майдонида Президентимиз ташаббуси билан Имом Бухорий номидаги халқаро илмий тадқиқотлар маркази, 50 ўринли ҳадисшунослик мактаби, ходимлар учун кўпқаватли уйлар қурилиши шиддат билан амалга оширилмоқда. Ушбу эзгу саъй-ҳаракатлар халқимизнинг бой маънавий меросини асраб-авайлаш, буюк аждодларимиз номини улуғлаш, тарихни ўрганиш ва миллий ўзликни англашда муҳим омил бўлаётгани, одамларни савобга, бирдамлигу ҳамжиҳатликка чорлаётгани қувонарли.\nСавоб ишдан четда қолмаймиз\nХалқаро марказ қурилиши бошланди\nПокистон Президенти Самарқандни зиёрат қилди


Халқимиз яхшилик учун доимо шамолдан тез бўлган - Халқ сўзи\n01:56 05 Май 2020 Жамият\nЎзбекнинг хулқи гўзал. Ўзбекнинг сабри гўзал. Унинг бағрикенглиги эса шу гўзалликларга гултождир. Халқимиз доимо бу фазилатларига содиқ қолган. Туғишгану қариндош уруғи у ёқда турсин, “Ё Раббим!” деган мазлумни, мусофирни, беморни қўлидан тутиб бағридан жой берган. Сирдарёдаги сув тошқини туфайли халқимиз ана шу қадриятини яна бир бор намоён этди. Жумладан Тошкент вилояти аҳолиси ҳам қўшни вилоятдаги ҳолатни ўз дарду ташвиши деб қабул қилди. Рўй берган воқеанинг дастлабки куниёқ ёрдамга шошилишди. Вилоятнинг барча ҳудудларида оиланинг кунлик эҳтиёжи учун зарур бўлган озиқ-овқат маҳсулотлари, кийим-кечак, кўрпа-тўшак, стол-стуллар тайин этилган манзилларга тўпланди. Ҳаттоки, кишилар эшигидаги ортиқча деб ҳисоблашган қорамолларини ҳам ҳадя сифатида тақдим этишди.\nВилоятнинг танти ва жўмард кишилари бу билан чегараланиб қолишмади. Бўка, Бекобод, Янгийўл, Чиноз, Оққўрғон, Пискент туманларидаги юзлаб хонадон соҳиблари уйларининг бир қисмини Сирдарёдаги вақтинча яшаш жойидан кўчирилган кишиларга бўшатиб беришди.\nПискент туман ҳокимлиги ахборот хизматининг хабар беришича, айни дамгача Оқолтин, Сирдарё, Мирзаобод туманлари ва Гулистон шаҳридан келган 44 та оиладаги 125 нафар киши Пискент туманидаги маҳаллаларда истиқомат қилишмоқда. Жумладан, “Новкент”даги 6 хонадонда 51нафар, “Зоминовул” МФЙдаги 5 та хонадонда 21 нафар, “Ғайрат” маҳалласидаги 1 хонадонда 11 нафар, “Дўстлик”МФЙдаги 1 хонадон 8 нафар, “Мўминобод”даги 1 хонадонда 27 нафар сирдарёлик юртдошимиз қўниб топдилар.\nВилоят мутасаддиларининг маълумотига кўра, ҳудуд бюджетидан сирдарёлик жабр кўрганларга беғараз кўмак сифатида 5 миллиард сўм пул маблағи ҳам юборилган.\nБундай меҳр саховатларни муборак Рамазонда қилинаётгани кишиларнинг ажру савобини кўпайтирмоқда. Буни теран англаган саховатли донишлар меҳмон қабул қилган хонадонларда, манзилларда ифторлик ва саҳарлик дастурхонлари ёзишмоқда.\nШу сатрларни ёза туриб кўзимга ёш қалқиди. Бехосдан муҳаддислар султони имом ал-Бухорий ҳазратларининг “Ал-жомиъ ас-саҳиҳ” асаридаги мана бу жумлалар ёдимга тушди:\nАбу Ҳурайра разияллоҳу анҳу ривоят қилдадилар:\n“Расулуллоҳ саллоллоҳу алайҳи васаллам: “Кимки Аллоҳ йўлида нимаики бўлса ҳам, бир жуфтдан(икки динор, икки дирҳам, икки куйлак, икки дўппи) эҳсон қилса, жаннат эшикларидан “Эй Аллоҳнинг бандаси, бу қилган ишинг хайрлик ишдир!” деб ичкарига киргизилгайдир”-дедилар.\nХалқимиз доимо яхшилик учун шамолдан тез бўлишган. Бугун ҳам шундай фазилатлар билан бир-бирига кўмак беришяпти. Бу меҳр-мурувватлар, сахийлик ва жўмардликлар ота-боболаримизнинг бизга қолдирган бебаҳо маънавий мероси мевасидир.


“Freedom house” ваколатхонаси раҳбари ўзгарди\nОзодбек “Freedom house” халқаро ташкилотининг Тошкентдаги ваколатхонаси раҳбари ўзгарди. Бу лавозимга Бранка Шесто хоним тайинланди. У ваколатхонага 18 ой мобайнида раҳбарлик қилган Мьюша Север хонимнинг ўрнини эгаллади.\nБ.Шесто хоним 2004 йил июль ойидан буён ваколатхонада инсон ҳуқуқлари бўйича мутахассис бўлиб ишлаб келаётган эди. Сўнгги бир ой давомида эса у ваколатхона раҳбари вазифасини бажараётганди.\nБ.Шестонинг “Озодлик” мухбири билан суҳбатда таъкидлашича, “Freedom house” ваколат доирасидан чиқмаган ҳолда Ўзбекистонда инсон ҳуқуқларини ҳимоя қилишга ва бу борада иш юритадиган нодавлат ташкилотларга имкон қадар ёрдам беришга тайёр.\nБ.Шесто М.Севернинг бошқа ишга ўтказилганига ўзбекистонлик ҳуқуқ ҳимоячиларининг унинг фаолиятидан норозилик билдиргани сабаб бўлгани ҳақидаги тахминларни рад этди.\nУнинг айтишича, М.Север асосий мақсади ҳуқуқ ҳимоячилари ва ҳукумат ўртасида ҳамкорликни юзага келтиришга қаратилган “Очиқ мулоқот” лойиҳасига кўп эътибор қаратиб келган. Аммо энди бу лойиҳага ҳам ваколатхонанинг бошқа ходими раҳбарлик қилади.\nБ.Шесто ваколатхона ва маҳаллий ҳуқуқ ҳимоячилари ўртасида кўп бора тушунмовчиликлар юзага келганини тан олди.\n“Биз Ўзбекистон ҳукумати билан ҳамкорликни кучайтирганимиз учун кўпчиликнинг танқидига учрадик. Улар бу ҳолатни ҳукумат билан келишиб ишлашга йўйди. Лекин бундай эмас”, - деди “Freedom house” ваколатхонасининг янги раҳбари.\nКейинги пайтларда айрим журналистлар ҳам ваколатхона фаолиятидан норози эканини билдирмоқда.\nБ.Шесто ваколатхонаси журналистлар учун доимо очиқлигини маълум қилди.\nЎзбекистонлик инсон ҳуқуқлари ҳимоячилари Б.Шесто хоним раҳбар бўлиб келгач, ваколатхона ва ўзлари ўртасидаги муносабат ижобий томонга ўзгаришига умид қилмоқда.


Қўрғонтепада салкам 2 ярим минг тонна картошка захира қилинади\nAндижон вилояти Қўрғонтепа туманида 2 минг 404 тонна картошка захира қилинади. Бу ҳақда «Tez News» мухбири Шоҳруҳ Ҳайдаров вилоятда озиқ-овқат хавфсизлигини таъминлаш, маҳсулотлар ишлаб чиқариш ҳажмларини кўпайтириш жараёнлари билан танишиш бўйича ўтказилган инфо-тур давомида маълумот берди.\nҚўрғонтепа ҳокимининг сўзларига кўра, баҳор фаслида туманда жами 42 минг тонна картошка етиштириш режа қилинган. 215 минг кишини ташкил этган туман аҳолисининг бир йиллик картошка истеъмоли 11 минг тоннани ташкил этади. Шу пайтга қадар эса 27 минг тонна картошка етиштирилган. Шунингдек, қўшни туманларга ҳам сотилган.\n«Президент топшириғига асосан, такрорий экиндан унумли фойдаланиш бўйича туманимизда 870 гектар майдонда кузги картошка экканмиз. Бу экилган майдонларнинг ҳар биридан 90 тоннадан олган тақдиримизда ҳам 17 минг тонна атрофида картошка чиқади. Куз-қиш мавсумида картошкага етишмовчилигини олдини олиш борасида қилинган ҳисоб-китобимизга кўра, 2 минг 404 тонна картошка захира қилишимиз керак бўлади. Демак, 17 минг тоннасини ёнимизда жойлашган Хонабод, Aндижон шаҳарлари ва бошқа туманларга етказиб беришга имкониятларимиз мавжуд», — дейди туман ҳокими Aвазбек Эргашов.\nТаъкидланишича, ҳозирги кунда Қўрғонтепада туман ҳокимлиги 6 минг тонна сиғимга эга бўлган музхона, фермер хўжаликлари билан шартнома тузган. Бу учун эса давлат бюджетидан 2 миллиард сўм маблағ ажратилган. Айни пайтга қадар фермер хўжаликларига 30 фоиз маблағ ўтказиб берилган. Шунингдек, туманда картошка уруғчилигини ривожлантириш бўйича марказ очилган.\nМавзуга доир: Олтиариқда 85 гектардан ортиқ майдондаги музхонада мева-сабзавот захиралари сақланади\n«Ўйлайманки, барча картошкаларни йиғиштириб олганимиздан сўнг, туманимиз аҳолисини куз-қиш мавсумида картошкага муҳтож қилмасдан олиб-чиқиш учун имкониятларимиз етарли», — дея таъкидлайди ҳоким.\nБундан ташқари, Қўрғонтепада 87 ярим мингта қорамол мавжуд бўлиб, аҳолини гўшт маҳсулотлари билан таъминлаш борасида чоралар кўриб чиқилган. Туман ҳокими Aвазбек Эргашовнинг айтишича, фуқаролар учун гўштдан ҳеч қандай муаммо бўлмайди. Шу билан бирга, Aндижон ва Хонобод шаҳарларидаги ярмаркаларга ҳам етказиб берилади.\nМаълумот ўрнида, туманда 2020 йилда жами 4 минг 740 тонна қишлоқ хўжалиги маҳсулотлари, жумладан, 1 минг 31 тонна пиёз, 893 тонна сабзи, 412 тонна гуруч маҳсулотларини захирага жамғаришни режалаштирилган. Заҳирага жамғариладиган маҳсулотларнинг 243 тоннаси ижтимоий соҳа муассасалари томонидан жамғарилади.\nЎзбекистонда асосий турдаги қишлоқ хўжалиги маҳсулотларининг захира ҳажмлари белгиланди\nАввалроқ Фарғона шаҳрида қанча қишлоқ хўжалиги маҳсулоти захира қилингани, Шаҳрихонда сўнгги 9 ойда 20 минг тоннадан ортиқ картошка етиштирилгани ҳамда Aндижонда озиқ-овқат хавфсизлигини таъминлаш жамғармасига 10 млрд сўм ажратилгани ҳақида хабар берилганди.


Ноёб ҳайвонот олами | Hisor davlat qo'riqxonasi\nРеспубликамиз ҳудудида умуртқали ҳайвонларнинг 677 тури, шундан сут эмизувчи ҳайвонларнинг 109, кушларнинг 432, судралиб юрувчиларнинг 58, амфибияларнинг 2 ва баликларнинг 77 турлари учрайди. Умурткасиз ҳайвон турлари эса 15 мингдан ортикроқдир. Шундан умуртқасиз ҳайвонларнинг 78 тури, умуртқали ҳайвонларнинг эса 106 та тури Узбекистан “Қизил китоби”га киритилган.\nҲисор давлат кўрикхонасининг хайвонот олами хилма-хил бўлиб, унииг ҳудудида 268 турдаги умурткали хайвонлар, 2 турдаги балиқлар-оддий кора балик ва амударё гулба- лиғи, 17 турдаги амфибия ва судралиб юрувчилар, 215 турдаги кушлар, 31 турдаги сут эмизувчи хайвонлар турлари учрайди. Кўрикхона ҳудудида умурткасиз ҳайвонларнинг 950 турлари мавжуд бўлиб, уларни 143 оила ва 20 та туркумга мансублиги аникланган.\nҲозирги кунда қўриқхона ҳудудида аникланган 6 турдаги хашоратлар, 7 турдаги кушлар, 1 турдаги балик ва 10 турдаги сут эмизувчи хайвонлар Узбекистан Республикаси “Қизил китоби”га киритилган. Қўриқхона ҳудудида мавжуд хайвонлар 5 туркумга мансуб бўлиб, шулардан кўршапалакларнинг 7, куёнсимонларнинг 2, кемирувчиларнинг 10, йиртқичларнинг 10 ва кўштуёклиларнинг 2 тури учрайди. Қўриқхона фаунаси вакиллари Ўрта Осиё, Монгол, Европа ва Хинду-Ҳимолай типларига бўлинади.\nҚўриқхона ҳудудида Ўзбекистон Республикаси “Қизил китоби”га киритилган сут эмизувчи ҳайвонлардан Тяньшан кўнғир айиғи, Ўрта Осиё кундузи, кор коплони, Туркис- тон силовсини, оккоринли ўккулок, кичик такабурун ва капа такабурун кўршапалаклари, баликлар синфидан Амударё гул балиғи учрайди. Халкаро табиатни мухофаза килиш Иттифоки (ТМХИ) “Қизил китоби”га кўриқхонада мавжуд 4 тур вакиллари, яъни катта такабурун кўршапалаги, ўрмон олмахони, қизил суғур ва кор коплонлари киритилган.\nТМХИ “Қизил китоби”га киритилган ва бугунги кунда йўколиб кетиш ҳавфи остида бўлган кор коплони кўрикхонанинг денгиз сатҳидан 2200 дан 4300 метр баландликкача бўлган ҳудудларида учрайди. Қор коплонининг асосий озукаси тог эчкилари ҳисобланади, ундан ташқари улар ёш тўнғизлар, кизил сугур, хилол ва какликларни овлайди. Ҳисор давлат кўриқхонаси ташкил этилган вактда уларнинг сони, тахминан, 5-6 бош бўлган, ҳозирги кунда эса илмий ҳисоб-китобларга Караганда, 22-24 бошдан иборат. Туркистон силовсини кўрикхонанинг арча билан қопланган ўрмонзорлари ичидаги кояларда яшайди. Бугунчи кунда уларнинг сони, тахминан, 138 бошни ташкил этади. Кўрикхонанинг ҳамма ҳудудида Тяньшан кўнғир айиғи учрайди. Уларнинг сони 1983 йилда кўриқхона илмий ходимлари тамонидан ўтказилган ҳисоб-китоблар бўйича 35 бошни ташкил этган. Бугунги кунда қўрикхона ҳудудида, тахминан, 157-160 бош Тяньшан кўнғир айиғи яшаши кўриқхо- на илмий ходимлари гомонидан аниқланган. Мамлакатимиз ҳудудида йўқолиб бораётганли- ги туфайли Республика “Қизил китоби’Та киритилган Ўрта Осиё кундузи кўриқхона худудидан окиб ўтувчи Қизилдарё, Танхоздарё ва Оксув дарёлари кирғокларида учрайди ва уларнинг сони, тахминан, 25-30 бошни ташкил қилади. Кўриқхона ҳудудида энг кўп тарқал- ган сут эмизувчи ҳайвонлар вакилларидан бу тог эчкиси бўлиб, уларнинг тахминан сони 2950-3000 бош ва тахминан сони 450-500 бошга эга бўлган тўнғиздир. Ҳисор тогларининг 2500 метрдан 4300 метр баландликларида алп кенгликлари жойлашган. Бу худудда тог эчкиларидан ташқари ТМХИ “Қизил китоби”га киритилган ва бугунги кунда йўколиб кетиш ҳавфи остида бўлган кизил суғурлар оила-оила бўлиб яшайдилар. Бу кемирувчи ҳайвонлар чукур килиб ковланган, узунлиги 10-12 метргача етадиган уяларида сентябрь ойидан кишқи уйқуга кетиб, факатгина март ойида уйқудан уйғонадилар. Ҳозирги кунда илмий тахминанларга асосан кўриқхона ҳудудида қизил суғурларнинг сони 3700-3800 бошни ташкил қилади.\nҲисор кўриқхонаси ҳудудининг 1700 метрдан баланд бўлган коялари ва алп чўккила- рида Марказий Осиёда эндемик тур, яъни бошқа жойларда деярли учрамайдиган кизил чийилдоқсичқон ва арчазорларида Тяньшан юмронқозиги яшайди. Кўриқхона ҳудудида сут эмизувчи ҳайвонлардан бўри, тулки, бурсук, коя сувсари, Туркистон каламуши ва сичқон- ларнинг 6 тури учрайди.\nҚўриқхона худудида кушларнинг 215 тури учрайди. Шулардан 110 тури қўрикхона худудида доимий яшовчи ва 115 тури эса миграция даврида учиб ўтувчи қушлардир. Қушлар синфидан кора ғажир, болтаютар, кумой, бургут, ок бошли кумой, кора лайлак, итолға ва лочинлар Ўзбекистон “Қизил китоби”га киритилган. Жахон ТМХИ “Қизил китоби”га киритилган кора ғажирни сони хозирги кунда, тахминан, 39-40 бошни ташкил килади. Ўзбекистон Республикаси “Қизил китоби”га киритилган бургутнинг сони 78-80 ва болтаютарнинг сони 71-75 бошдан иборат. Қўрикхона ўрмонзорларида арчазор болта тумшуғи, кизилбош ва арчазор читаги яшайди. Қўрикхона худудида энг кўп таркалган куш бу какликдир, унинг сони тахминан 38115 бошдан иборат. Қўриқхонанинг катта баргли ўрмонларида гов каптар, болта тумшик, зарғалдок, кор каркуноғи, майна, корашакшақ, олашакшак ва жануб булбуллари кенг таркалган. Сувда ва курукликда яшовчилар туридан бака ва кўл қурбакаси қўрикхона худудида кўп учрайди.


16:40 / 21.01.2019 3637 pdf Ўқиш режими + -\n2. «Қуръонни Муҳаммад алайҳиссаломнинг ўзи тўқиб олган», деган даъво.\nДарҳақиқат, Қуръони карим борлиқ ва ундаги мавжудотларнинг дастлабки яратилиши, уларнинг муқаррар бориш жойининг васфини қилган. Охиратнинг неъматлари ва унинг аламли азобларининг тафсилотини айтган. Жаҳаннам эшикларининг ададини ва ҳар бир эшик олдида вакил қилинган фаришталарнинг ададини санаган. Шуларнинг барчасини Китоб берилган илм аҳлларининг кўз ўнгида араблар олдига кўндаланг қўйган.\nМуҳаммад соллаллоҳу алайҳи васалламда ушбу кенг ғайбий маърифат қаердан пайдо бўлиб қолди?! Ваҳоланки, у зот бутпараст, саводсиз қавмлар орасида яшар эдилар. Ёки бу маърифат ушбу қавмга осмондаги юлдузлардан тушдими ёхуд Шеърою Миррих юлдузларидан келдими?! У зот соллаллоҳу алайҳи васаллам пайғамбарликдан олдин улар орасида қирқ йил яшамадиларми?! Қирқ ёшга етганда энди адашиб, иғвога тушдиларми?! Уларнинг ўзлари у зотни «Ростгўй», «Ишончли» деб номламаганмидилар?!\nДарҳақиқат, Муҳаммад соллаллоҳу алайҳи васаллам ваҳий келгунича ҳам қирқ йил давомида уларнинг ичида яшаган эдилар. Яхши сифатлари билан уларнинг орасида машҳур бўлган эдилар. Хусусан, ўта ростгўй бўлганларидан Амин деган лақабни олган эдилар. Араблар у зотнинг исмларига қўшимча қилиб, «Муҳаммад ал-Амин» – «Ишончли Муҳаммад», деб қўйишар эди. Ана шундай сифатларга эга бўлган одам қирқ ёшга кирганида бирдан ёлғон гапириб қолиши, хусусан, Аллоҳнинг номидан ёлғон гапириши ҳеч бир ақлга сиғадими?! Ўзини билган ҳар бир одам, ҳатто душман, кофир бўлса ҳам, бу ҳақиқатни дарҳол англаб етарди. Рум императори Ҳирақл билан Абу Суфён ва унинг шериклари ўртасида бўлиб ўтган машҳур суҳбатда Набий соллаллоҳу алайҳи васалламнинг сифатлари ҳам тилга олинган эди.\nЭнди Қуръонда келган тарихий маълумотлар, келажакка оид хабарлар ҳақида бир ўйлаб кўрайлик. Қуръони карим ўтган замон хабарларидан қай бирини келтирган бўлса, энг ибратлисини, ўтган умматлар қиссаларидан энг гўзалларини ҳақиқат асосида келтирди ва олдинги китоблардаги хатоларни тўғрилади. Улардаги анбиёларнинг маъсумлигига футур етказадиган янглиш тушунчаларни ислоҳ қилди. Баъзи тарихий адашишларни рад этди. У тарихий қиссаларни баён қилар экан, тингловчи ўша воқеаларнинг шоҳиди ва кузатувчиси сифатида ўзини гўё ўша воқеъликнинг эгалари орасида, уларнинг асрида яшагандек ҳис этадиган қилиб тасвирлади.\nﮕﮖﮗﮘﮙﮚﮛﮜﮝﮞﮟﮠﮡﮢﮣﮤﮥ ﮦﮧﮨﮩ ﮪﮫ\n«Булар ғайб хабарларидан бўлиб, уларни сенга ваҳий қилмоқдамиз. Бундан олдин уларни сен ҳам билмас эдинг ва сенинг қавминг ҳам. Бас, сабр қил, албатта, оқибат тақводорларникидир» (49-оят).\nҚуръон нозил бўлгунига қадар Расулуллоҳ соллаллоҳу алайҳи васаллам Мусо алайҳиссалом ва қавмлари ҳақида ҳеч нарса билмаганларидан, бу тўғрида бир оғиз ҳам сўз гапирмаган эдилар. Акс ҳолда душманлар дарҳол юзларига солар эди. Шундай бўлишига қарамай, Қуръонда Мусо алайҳиссаломнинг қиссаси батафсил келиши, ҳатто яҳудий ва насронийларнинг бу борадаги хатоларини тўғрилаши Қуръоннинг ҳақиқий илоҳий Китоб эканига ёрқин далилдир.\nORIF SULTANOV. 16:04 / 25.01.2019\nОЛЛОҲ РОЗИ БЎЛСИН. МАШААЛЛОҲ .\n14:00 / 21.01.2019 4193\n13:30 / 21.01.2019 1415\n3262 20:11 / 24.12.2019\n2242 15:00 / 07.08.2019


“Аталанта” ҳужумчиси Луис Муриэль муҳитни ўзгартириш мақсадида Бергамодан кетишга қарор қилган.\n31 ёшли колумбиялик форвард клуб билан янги битим тузмагани учун “Аталанта” ҳам уни ёзда сотиб юборишга тайёр. Бу ўйинчига “Рома” жиддий қизиқиш билдираётган эди. Римликлар спорт директори Тьягу Пинто асосий таркибга кира олмаётган Элдор Шомуродов ўрнига Луис Муриэлни олиб келмоқчи бўлаётгани ҳақида хабарлар чиққанди.\nБироқ Луис Муриэлнинг режаси бошқача бўлиб чиқди. Унинг агентлари ўйинчи талабига кўра, “Ювентус”га мурожаат қилиб, ўз мижозларини таркибга қўшиб олишни сўраган.\nИталия матбуоти Турин суперклуби бу трансферга қарши эмаслигини билдирмоқда. Улар колумбиялик ҳужумкор футболчи клубдан кетиши аниқ бўлиб улгурган Пауло Дибаланинг ўрнини боса олишига ишонмоқда.\nМуриэль бу мавсум жами 38 та ўйинда майдонга тушиб, 14 та гол ва 10 та ассист қайд этди. Унинг трансфери 22 миллион еврони ташкил қиляпти.\nМоуриньога “Барса” ўйинчиси керак\nХави “Барселона”ни қабул қилиб олганидан кейин айрим ўйинчиларнинг омади чопмай қолди. Ана шундай футболчилардан бири Рики Пуч. Истеъдодли марказий ярим ҳимоячи аслида Ролаьд Куман даврида ҳам асосий таркибга киришга қийналаётган эди.\nКлуб раҳбарияти ўз тарбияланувчиси билан келаси мавсум охирида якунланадиган шартномани узайтирмоқчи эмас. Пучнинг ўзи ҳам кўпроқ ўйнаш мақсадида бошқа клубга ўтиши мумкинлиги айтилмоқда.\nПуч атрофида юшзага келган вазиятдан “Рома” спорт директори Тьягу Пинто фойдаланиб қолмоқчи. Бу мутахассис бош мураббий Жозе Моуриньога Рики Пучнинг ўйини ёқишини билади ва испан ўйинчисини Римга олиб келишни кўзлаб юрибди.\nАйни пайтда Рики Пуч каталонияликлардан йилига 1,2 миллион евро маош олмоқда. Бу сумма римликларни ҳам қониқтиради. Трансфернинг ўзини 10 миллион евро атрофида уддалаш мумкин.\nРики Пуч икки йилдан бери “Барселона”нинг биринчи жамоаси аъзоси. Ярим ҳимоячи бу мавсум барча турнирларда 17 та ўйин ўтказиб, Ла Лигада битта гол уришга эришди.\nДибала Чемпионлар лигаси учун керак\n“Рома” А Сериянинг энг кучли ҳужумчиларидан Пауло Дибалага харидорлар бири сифатида эътироф этилмоқда.\nАргентиналик тўпурарнинг ўзи “Ювентус” билан хайрлашишга тайёр, бироқ Италия чемпионатидан четга чиқмоқчи эмас. Ҳозирча унга римликлардан ташқари мамлакатнинг амалдаги чемпиони “Интер” ҳам кўз тикмоқда.\nМоуриньонинг қимматбаҳо юлдузга нега кўз тикаётгани маълум бўлди. Португалиялик мутахассис шогирдлари билан бирга келаси йили Чемпионлар лигаси учун курашмоқчи. Шу боис олдинги чизиқда Тэмми Абрахам билан бирга ўйнайдиган тажрибали ҳужумчига эҳтиёж сезмоқда.\nДибала жорий мавсумда барча турнирларда 37 маротаба майдонга тушиб, 15 та гол ва олтита ассист муаллифи бўлди.\nПауло Аргентинадан Европага ўн йил олдин келган 2012 йили “Палермо” сафида дебют қилган ҳужумчи уч мавсумдан сўнг “Ювентус” таклифини қабул қилди.


25 январ 2021, Тошкент вақти: 14:59\nАндижон, Наманган, Фарғона, Қашқадарё вилоятларидаги йиғинлардан йўлланган видеолардан олинган суратлар - 18-24 ноябрь\nҲаво ҳарорати кескин пасайиб кетган шу кунларда светсиз-газсиз қолган аҳолининг ҳокимият идоралари олдида йиғилаётгани кузатилмоқда.\nАндижон, Наманган, Фарғона, Қашқадарё вилоятларидаги чиқишларда иштирок этган аҳоли вакилларининг айтишича, расмийлар уларни тинчлантиришга уринган ва бошқа йиғилмаслик ҳақида огоҳлантирган.\nМуаммо айрим ҳудудларда ҳал бўлган, аммо аксар ҳудудларда аҳоли ҳануз совуқда қолаётир. Айрим ҳудудларда расмийлар норози аҳоли йиғини акс этган видеоларни тармоққа жойлаганларни қидираётгани айтилади.\nФарғона ва Қашқадарё вилоятидаги ҳокимият идоралари вакилларидан олинган маълумотга кўра, бу йил қишда табиий газ таъминоти изига тушишига умид йўқ ва норози аҳоли билан учрашаётган расмийлар кўмир ҳамда ўтин ғамлашни тавсия қилмоқда.\nРасмийлар электр токи таъминоти Тўрақўрғон ИЭСдаги носозлик ҳал қилиниши билан аксар марказий ҳудудларда изига туша бошлаганини айтмоқда. Аммо Озодликка келаётган шикоятларга кўра, шаҳар ва туман марказларидан четроқда жойлашган аҳоли пунктларию қишлоқларда таъминот ҳануз оғир аҳволда.\nҚашқадарё: вазирликка мурожаатдан сўнг чироқ ёнди\nҚарийб 300 минг аҳоли яшайдиган Ғузор туманида 50 – 60 чоғли одам туман электр тармоқлари корхонаси олдида йиғилгани акс этган видео Озодликка 22 ноябрь куни келганди.\nВидеода на свет, на гази бўлган одамлар корхона раҳбарияти билан учрашув талаб қилгани акс этган.\nБу йиғинда бўлган ғузорликлардан бирининг Озодликка айтишича, видеода воқеанинг бир қисми акс этган, холос. Аслида ғузорликлар бир неча кун давомида туман ҳокимлигига ҳам боришган:\n“Ундан бир кун олдин, кейинги кунлари ҳам одамлар йиғилди. Домларда (кўпқаватли уйлар – таҳр.) яшайдган аёллар туман ҳокимлигига ҳам боришди, бир неча марта. Чунки, уларда свет-газ бўлмаса, умуман иситиб бўлмайди, кўпида печка йўқ. Ҳокимиятдагилар тезда тарқалинглар, светниям газниям берамиз, деб тарқатиб юбораверишди. Охири Энергетика вазирлигига бирга мурожаат қилишганидан кейин, 23 ноябрь куни оқшом электр беришди. Вилоятдан телефон қилиб, хабар олишибди ҳам. Ҳозир мана ўчмай турибди”.\nБу ғузорликнинг айтишича, ўтган ой туман ҳудудида жойлашган ГТЛ-Ўзбекистон заводи ишчилари орасида исён бўлганидан буён туманда назорат бироз кучайтирилгани сезилади.\n“Ҳамма қанақадир бироз чўчиб қолганда. Кўпчилигининг заводда яқинлари ва танишлари бор. Ишдан бўшатишяпти, сўроққа чақиришяпти. Совуқ жонидан ўтиб кетганлар, асосан аёллар ҳаракат қилдида. Биздаги Шўртангаз корхонасида мамлакатда чиқадиган газнинг асосий қисми чиқади, лекин биз 8 йилдан бери газсиз яшаймиз – ўйлаб кўринг! ГТЛ заводидан 80 километр нарида туман маркази – на свет бор, на газ бор, на асфльт бор, бинолар эскириб кетган. Заводга келиб кетаётган катталар, шу районга бир кириб ўтай демайди”, - дейди исми сир сақланишини сўраган ғузорлик.\nУнинг айтишича, 8 йил муқаддам туман табиий газдан тамомила узилган, суюлтирилган газ эса, 1 ярим-2 ойда бир аҳолига тарқатилмоқда.\nОзодлик бу воқеа ортидан Ғузор тумани ва Қашқадарё вилояти ҳокимият идораларига боғланди, аммо расмий изоҳ ололмади.\nҚашқадарё вилояти электр тармоқлари идорасининг ўзини таништиришни истамаган расмийсига кўра, туманда электр узилишига сабаб Тўрақўрғон ИЭСдаги носозлик бўлган. Бу носозлик ҳал қилиниши ортидан таъминот изига тушган. Бу расмий газ таъминоти ва суюлтирилган газ таъминоти билан боғлиқ саволларга жавоб беролмаслигини айтди.\nАндижон: электр берилмади, лекин видеони чиқарганларни қидиришмоқда\nВилоятнинг Андижон туманидаги Заврақ маҳалласидаги ўнга яқин аёл қорли оқшом кўчада туриб, вилоят ҳокими Шуҳрат Абдураҳмоновга йўллаган мурожаат ҳам Озодликка келиб тушганди.\nБу маҳалладаги аҳволдан хабардор муштарийнинг исми сир қолиши шарти билан Озодликка айтишича, аёллар 18 ноябрдан то шу кунга қадар свет ва газ берилишини талаб қилиб, маҳаллий раҳбарларга мурожаат қилишмоқда, аммо ҳеч ўзгариш йўқ.\n“Видеомурожаат Озодликда чиққанидан кейин вилоят, туман ҳокимликлари, прокуратураси, электр тармоқлари идорасидан бир группа одам келди маҳаллага. “Светниям берамиз, газниям берамиз, сизлар у ёққа бу ёққа югурманглар”, деб кетишди. Лекин на газ, на свет беришди. Пулини олдидан тўлаб қўйсангизлар, килосига 300 сўмдан кўмир олиб келиб берамиз, дейишган. Кўмир бозорда 1300 сўмдан, булар берадиган 300 сўмлик кўмир ростдан ҳам кўмирми, тупроқми, деб олгани кўнмаяпти одамлар”, - дейди андижонлик суҳбатдош.\nУнинг айтишича, мурожаатчи аёллар яшайдиган маҳалла янги, коттежларнинг аксари ўтган йили қуриб битирилган. Муҳими, бу уйларда ҳатто сув ҳам электр энергияси воситасида таъминланади.\n“Свет бўлмаса, бу янги уйларда сув чиқмайди, чунки насос ишлаши керак. Ҳозир энди электр ўчди дегани, бу уйларда сувам йўқ, иссиқлик ҳам йўқ – тирикчилик умуман тўхтади, дегани-да. Кўпида давлат идораларида ишлайдиган ёш оилалар бор, болалари ёш. Аҳволи жуда оғир, жуда. Ҳозир энди буларга ёрдам бериш ўрнига маҳаллаю ҳокимиятдагилар келиб, ўша видеони ким Интернетга чиқарганини қидириб юрипти экан. Кўчага чиқманглар, у ёққа бу ёққа ёзманглар, барибир фойдаси йўқ, деб қайтаряпти”, деди андижонлик суҳбатдош.\nАндижон тумани ҳокимлиги ва электр тармоқлари идоралари Озодлик мурожаатига жавоб бермади.\nНаманган: норозилар билан учрашган ҳоким аҳолига арзон кўмир тарқатди\nНаманган шаҳрида 23 ноябрь куни газ йўқлигидан норози бўлган аҳоли билан шаҳар ҳокимининг ўринбосари Жобирхон Абдуллаев учрашди.\nТелеграм тармоғидаги Namanganliklar каналида тарқатилган видеода ҳоким аҳолига кўмир ва ўтин ғамлашни тавсия қилади, табиий газ берилмаётгани сабабларига оид саволларни эса очиқ қолдиради.\n23 ноябрь оқшомида ҳоким ўринбосари ваъдаси билан норози аҳоли яшайдиган маҳаллалардан бирига бир неча юк машинасида кўмир келтириб берилди. Буни ҳам айни Телеграм канали хабар қилди.\nНаманган шаҳрида истиқомат қиладиган бир неча суҳбатдошдан олинган маълумотга кўра, 24 ноябрга келиб шаҳарда табиий газ таъминоти ўнгланмаган – табиий газ берилмоқда, аммо "бир чойнак чойни ҳам қайнатиш мушкул".\nФарғона: свети ўчганнинг суви ҳам ўчади\nТошлоқ туманида ҳам бир гуруҳ норози аҳоли маҳаллий раҳбарлардан свет ва газ талаб қилаётгани акс этган видеони 24 ноябрь куни блогер ва журналист Зафар Солижонов ўз Телеграм каналида эълон қилди.\nВидеода совуқ жонидан ўтган норози аёллар электр токи берилишини талаб қилишган. Уларнинг мурожаатларини қоғозга тушираётган расмийлар эса норозиларнинг саволларини очиқ қолдиришган.\nБу ерда ҳам аёллар электр токи узилиши билан сув ҳам тўхтаб қолишини айтмоқда. Табиий газ бу ҳудудда ҳам йиллардан буён берилмайди, суюлтирилган газ таъминоти ҳам ёмонлашган.\nТошлоқ тумани ҳокимлигидан бу борада ҳозирча изоҳ олишнинг имкони бўлмади.\nМанба: расмийлар норозилик кучайган ҳудудларни тинчлантириш ҳаракатида\nФарғона вилоятидаги ҳокимлик идораларидан бирида ишлайдиган Озодлик манбасининг микрофонсиз суҳбатда айтишича, бу йил вилоятнинг свет ва газ узилмайдиган аксар ҳудудларида ҳам электр узилиб қолган, табиий газ босими эса жуда пастлаб кетган:\n“Электрни тушундик энди, бирдан совуқ тушиб, ҳамма электр печкага уланиб оляпти, дейишди. Кейин, анави Тўрақўрғон ИЭС бузилиб қолди, трансформаторлар эски – хуллас ҳар йилги гап. Лекин, газ босими нега бирдан пастлаб кетди. Шаҳарларда газ ёниб турганди яхшигина. Уям пастлаб кетди”.\nБу манба маҳаллий расмийлар айни пайтда аҳоли кайфиятини назорат қилиб туриш, норозилик кучайган ҳудудларда аҳоли билан юзма-юз учрашиб, муаммоларини ҳал қилиб беришга уринишаётганини айтди:\n“Жанжал чиқиб кетмасин, деган хавотир бор-да раҳбарларда. Ўтган йиллари, эсингизда бўлса, унча-мунча тўпалонлар бўлганди, как раз шу ноябрда. Биринчи совуқ тушганда. Бу йил ҳам шунақа, бирдан совуқ тушди. Райгаз, электросетлар ҳам оғир аҳвол-да ҳозир. Шунга қаерда сал норозилик кучайса, ўша ерга бориб, аҳоли билан гаплашиб, иложини топиб, светини бериб, тинчлантиришга уриняпти-да раҳбарлар. Ўзи яна икки-уч кунда кунлар яна исиб қолса, тинчийди вазият”.\nЎтган йилги норозиликлар\nЎтган йили ноябрь ойида Андижон, Қорақалпоғистон, Сирдарё вилоятларида свет ва газ йўқлигидан норози бўлган одамлар кўчаларни тўсиб қўйгани, ҳокимият идоралари олдига йиғилгани кузатилган эди.\nҚорақалпоғистоннинг Нукус туманида одамлар кўчага чиқиб, йўлларда автомашинанинг эски балонини ёқиб юборган ва бу ҳолатни ҳатто, давлат хабар агентлиги - ЎзА ҳам ёзган эди.\nГулистонда эса, ҳайдовчи ва аҳоли вакиллари М-34 йўлининг Тошкент-Гулистон йўналишини тўсиб қўйганди.\nАндижонда шаҳарнинг Далварзин ва Олтинкўл тумани Қўштепа маҳаллалари орасидан ўтувчи йўлни ҳам газ ва электр тақчиллигидан норози бўлган аҳоли тўсиб қўйган эди.\nЎшанда Бош вазир Абдулла Арипов аҳоли ва ижтимоий соҳа объектларини энергоресурслар — газ ва электр энергия билан таъминлашдаги муаммоларга бағишланган видеоселектор йиғилишини ўтказган ва мамлакатда юзага келган фавқулодда вазиятни “шармандали ҳолат” деб баҳолаган эди.\n«Бу шармандали ҳолат. Оммавий ахборот воситалари, интернет-нашрлар ва ижтимоий тармоқларда бу ҳақда аҳолининг ҳақли эътирозлари кенг ёритилмоқда. Газ ва электр энергия етказиб берувчилар ўз ишларига маъсулият билан қарашмаяпти. Мутасадди раҳбарлар шунча салбий ҳолатларга бирон марта оммавий ахборот воситалари орқали тушунтириш ёки асосли жавоб бергани йўқ”, деган эди бош вазир.\nБу йил эса, президент Мирзиеёв 18 сентябрда махсус селектор йиғилиши ўтказиб, қишнинг қаттиқ келиши кутилаётганини айтган ва шаҳардаги тайёргарлик учун шахсан бош вазир А. Ариповни, вилоятларга бош вазир биринчи ўринборсари Очилбой Раматовни масъул қилиб тайинланди.\nАммо 18 ноябрдан ҳаво ҳарорати кескин пасайиши билан нафақат вилоятлар, ҳатто пойтахтнинг ҳам қатор туманларида иситиш тизимидаги қозонхона, иссиқ сув ва газ узатадиган тармоқларда носозликлар келиб чиқа бошлади.\nМамлакат бўйлаб кузатилаётган энергетика инқирозининг асл сабаблари ва ечими борасида, ўтган йилларда бўлгани каби, бу йил ҳам ҳукуматнинг масъул раҳбарлари маънили баёнот берганича йўқ.


Бахшичилик санъати ЮНЕСКОнинг номоддий мероси рўйхатига киритилади | NORMA.UZ\nБахшичилик санъатини янада ривожлантириш бўйича чора-тадбирлар режаси тасдиқланди. Термизда Республика маркази (кейинги ўринларда - Марказ) ва Бахшичилик санъатини ривожлантириш жамғармаси ташкил этилади. Бу ЎзАда эълон қилинган Президентнинг 14.05.2019 йилдаги қарорида назарда тутилган.\nМаданият вазирлиги ваколатли давлат органлари ва ташкилотлар билан биргаликда:\nТермиз шаҳридаги бахшичилик мактаби негизида бахшичилик санъатига ихтисослаштирилган Республика мактаб-интернатини ташкил этиш;\nбахши учун мусиқа чолғулари (дўмбира, сибизға, чанқовуз, қўшнай, ғажирнай, бўламон, қўбиз кабилар) ишлаб чиқарадиган усталар фаолиятини қўллаб-қувватлаш, устахоналар учун жой ажратиш, махсус ёғоч ва металл маҳсулотлари билан таъминлаш;\nбахши-шоир, жиров ва оқинлар томонидан ижро этиладиган асарлар куйларини ноталаштириш;\nўзбек халқининг кўҳна ва бетакрор санъати намунаси бўлган бахшичилик санъатини ЮНЕСКОнинг Инсоният номоддий маданий меросининг репрезентатив рўйхатига киритиш;\nҚорақалпоғистонда, Сурхондарё, Қашқадарё, Хоразм вилоятларида бахшичилик санъати давлат ансамблларини, ушбу санъат тури ривожланган бошқа ҳудудларда эса вилоят ансамблларини ташкил этиш;\nтегишли ҳудудларда болалар мусиқа ва санъат мактаблари қошида бахшичилик санъати синфларини ташкил этиш бўйича чора-тадбирларни амалга оширади.\nбахшичилик санъатининг илмий-назарий ва амалий асосларини чуқур ўрганиш ва мустаҳкамлаш;\nсоҳада шаклланган ижодий мактабларнинг ўзига хос ижро услублари, “устоз-шогирд” анъаналарини қайта тиклаш ва ривожлантириш;\nбахши-шоирлар, фольклоршунос олимлар, ўқитувчи ва мутахассисларнинг ижодий ва илмий фаолиятини қўллаб-қувватлаш;\nмаданият марказлари, болалар мусиқа ва санъат мактаблари ва бошқа таълим муассасалари қошида бахшичилик санъати тўгаракларини ташкил этиш;\nбахши-шоирлар ижодига кенг йўл очиб бериш, оммавий байрамлар ва маданий тадбирларда уларнинг фаол иштирокини таъминлаш;\nбахшичилик санъатининг сара намуналарини тўплаш ва фондини яратиш, уларнинг аудио ва видео вариантларини кўпайтириш, бу соҳани юртимизда ва дунёда кенг тарғиб этиш учун АКТдан, телевидение ва Интернет имкониятларидан самарали фойдаланиш;\nбахшичилик санъати йўналишида халқаро ҳамкорликни кучайтириш, бу борада ўзаро тажриба алмашишни йўлга қўйиш, жумладан, турли халқаро анжуманлар ва танловлар, концертлар ва маҳорат дарсларини ташкил этиш.\nМарказ ҳузуридаги Жамғарманинг асосий вазифалари этиб қуйидагилар белгиланди:\nмолиявий ва ташкилий йўналишларда комплекс чора-тадбирларни амалга ошириш асосида бахшичилик санъатини янада ривожлантиришга кўмаклашиш;\nмамлакатимизда фаолият кўрсатаётган бахши-шоир, оқин ва жировларни ҳар томонлама қўллаб-қувватлаш;\nМаданият вазирлиги тизимидаги муассасаларни бахшичилик санъатига оид зарур адабиётлар, ўқув қўлланмалар ва даврий нашрлар билан таъминлаш;\nмаданият ва санъат муассасалари қошидаги бахшичилик тўгаракларининг моддий-техник базасини мустаҳкамлаш, уларни зарур чолғулар ва жиҳозлар билан таъминлаш;\nбахшичилик санъати билан боғлиқ илмий-тадқиқотлар, нашр ишлари ҳамда комплекс илмий экспедицияларни молиялаштириш;\nбахшичилик санъатига доир ҳомийликни ривожлантириш, соҳага хорижий сармоя ва грантларни жалб этиш;\nқонунчиликда белгиланган манбалардан тушадиган маблағларни жамғариш, улардан мақсадли ва самарали фойдаланишни таъминлаш.\nМаданият ходимларининг янги маошлари эълон қилинди\nМаҳаллий ҳокимиятда ижодий маслаҳатчилар пайдо бўлди


«Ювентус» бош мураббийлигига номзод маълум бўлди\n«Ювентус» ва Италия миллий жамоаси собиқ футболчиси Андреа Пирло Турин клуби бош мураббийига айланиши мумкин, дея хабар бермоқда Sky Sport Italia.\nМанбанинг ёзишича, «Юве» Чемпионлар лигасини нимчорак финалдаёқ тарк этгани сабабли истеъфога чиқарилган Маурицио Сарри ўрнини Андреа Пирло эгаллаши кутилмоқда. 41 ёшли собиқ футболчи бир ҳафта аввал «Ювентус» ёшлар жамоаси бош мураббийи сифатида иш бошлаганди. Қолаверса, Андреа клуб эгалари саналмиш Аньеллилар оиласи билан яқин муносабатда.\nМаълумот учун, Пирло 2011-2015 йиллар давомида «Ювентус» шарафини ҳимоя қилиб, 164 ўйинда 19та гол, 38та ассистга муаллифлик қилган ҳамда Турин жамоаси билан 4 марта А Серия ғолибига айланган.\nАввалроқ, «Ювентус» бош мураббийлиги учун Симоне Индзаги ва Маурисио Почеттинонинг номзодлари кўрилаётгани ҳақида хабарлар тарқалганди.


«Манчестер Юнайтед» Анхело Энрикесни «Сарагоса»га ижарага берди / CHAMPIONAT.asia\n«Манчестер Юнайтед» Анхело Энрикесни «Сарагоса»га ижарага берди\n"Манчестер Юнайтед" ҳужумчиси Анхело Энрикес "Сарагоса"га ижарага берилди.\nЧили ёшлар терма жамоаси аъзоси, 19 ёшли истеъдодли футболчи бу мавсумни испан клубида, ижара асосида ўтказади. "Сарагоса" унга тўланадиган маошнинг фақат 10 фоизини тўлаб беради холос, қолганини "Юнайтед"нинг ўзи тўлаб боради, дея хабар бермоқда AS.\nЭслатиб ўтамиз, Англия чемпионлари чилилик ушбу ҳужумчини ўтган йили 4 миллион фунт эвазига сотиб олишган. Бу вақт орасида у "МЮ" асосий таркибида бирорта ҳам ўйин ўтказмади. Ўтган йили у "Уиган"га ижарага берилган эди.


Хитой Халқ Республикаси миллий байрами тантана қилинди. - Nurzamon.uz\nХитой Халқ Республикаси миллий байрами тантана қилинди.\n1 сентябрь куни Тошкентда Хитой Халқ Республикаси ташкил этилганининг 68 йиллиги муносабати билан тантанали қабул маросими ўтказилди. Хитойнинг Ўзбекистондаги элчихонаси уюштирган тадбирда Ўзбекистон парламенти ва ҳукумати вакиллари, хорижий мамлакатлар ва халқаро ташкилотлар дипломатлари, илм-фан, маданият ва санъат намояндалари қатнашди. Маросимда Ўзбекистон ҳукумати номидан Бош вазир Абдулла Арипов иштирок этди.


ГРИН-КАРТА МЕНГА НИМА БЕРДИ? | Fayzbog.uz\nИсмим Фарҳод, Самарқанд вилоятиданман. Америкага грин карта орқали келганман. Бошида инглиз тилини билмасдим. Дастлаб Нью Йорк шаҳрида собиқ СССРдан келганлар жамоасида, ўшаларнинг бизнесида ишладим. Ресторанда идиш-товоқ ювардим. Кейинроқ Макдональдс тармоқларида ишладим. Секин-аста пул тўплаб, таксига лицензия олиш учун ўқидим. Икки йилча такси ҳайдадим. Бу орада тилни ҳам ўрганиб олдим. Тушунадиган, мулоқот қила оладиган бўлдим.\nКатта юк машиналари — фура ҳайдайдиган танишларим бор эди. Яхши даромад топиш имкониятига қизиқиб, лицензия олишга ўқидим. Лицензия олгандан кейин аввалига ёлланма ишчи бўлиб турли агентликларда ишлай бошладим. Шундай қилиб бу ишни севиб қолдим.\nҲозир Фура ҳайдаш жон-у дилимга айланган. Бу касб, айниқса, Америкада ўзгача мароқли экан.\nАхир, ўйланг, яхши таъмирланган, ишончли, бақувват фуранинг кенг салонида битта ўзингиз, катта ойналаридан гўзал табиатни томоша қилиб кетишга нима етсин?!\nДунёдаги энг бой ва қудратли давлатнинг кенгликларида , силлиқ йўлларида баҳайбат уловни худди енгил машинадек осонлик билан бошқариб кетиш завқи бошқача-да. АҚШда мелициядан қўрқиш йўқ. Қонун-қоидага амал қилсангиз, биров мушугингизни пишт демайди.\nАйниқса, йўлдаги дўконларга кириб, Калифорниянинг ширин мандаринлари, Чили ёки Мексикадан келтирилган узум, шўрланган бодом мағзи, кирсиллоқ картошка парракларидан ғамлаб олсангиз, йўл-йўлакай эрмак қилиб кетиш гашти бор.\nҚорнингиз очса, тўхтаган пайтингиз кўчма плита ва товани қўйиб, дарров овқат қилиб ташлайсиз. Капуччино кофесини майдалаб кетиш ҳам тетиклаштиради. Ёки бўлмаса, янги сиқилган апелсин шарбати ёки қулупнайли сут аралашмасидан симириб кетиш ҳам мароқли.Ўзбеклар кўп яшовчи штатларга борганда, ўзбек ресторанларга кирамиз. Қаерда ёқимли овқат бўлса, татиб кўргимиз келади. Фурачилар семириб кетиши бежиз эмас-да.\nТурли-туман иқлимлар, бетакрор табиат қўйнида жаҳонгашталик қилиб юрган танҳо кўнгил баъзан улфат истайди. Мияни нима биландир машғул қилиш учун аудио дарслар ёки Youtube орқали қизиқарли суҳбат ва интервюлар тинглаш мумкин.\nОзодлик, Америка Овози, ББС радиоларининг деярли ҳамма суҳбатларини эшитиб ташлайсиз. Янги чиққан киноларни ёки ҳужжатли филмларни кўриб кетса ҳам бўлади. Аудиокитоблар тинглаш мумкин. Булардан зерикканда, ижтимоий тармоқларга кириш, мессенжерда ватандаги яқинлар билан гаплашиш, телеграмда мулоқот қилиш мумкин.\nТелеграмда ўзбекистонлик фурачилар гуруҳи бор. Ишимизга боғлиқ қандай муаммо туғилса, гуруҳга ёзамиз, дарров кимдир жавоб ёзади. Муаммога осон, бепул ечим топилади.\nКунига ўн соат бир пасда ўтиб кетади. Кейин барча қулайликлар билан жиҳозланган орқадаги кабинада дам олиш роҳатижон. Шунақа пайтларда оиланинг қадри ўтади, ёлғизлик билинади.\nШу йўсинда киши ўзи ёқтирадиган меҳнат билан шуғулланиши, ўша ёқимли машғулот асносида элликта штат бўйлаб текинга саёҳат қилиши, шу орқали мўмай даромад орттиришига кўпчилк йўқ демаса керак.\nУндан ҳам завқлироғи — уйдагиларни доим соғиниб яшайсиз. Юлдуз Усмонова «Соғинтириб яшагим келар» деганидек, доимий интизорликда бўласиз. Бир ҳафта ёки ўн кунда болаларингиз бағрига соғинч билан қайтасиз. Жуфтликлар бир-биридан зерикишга улгурмай яна йўлга чиқиш пайти бўлади.\nОилани бошқариб, йўқлигингизни билинтирмай, болаларни, чиройли тарбия қилиб ўтирувчи рафиқангиз бўлса, ишнинг оғирлиги ва салбий тарафлари сезилмайди.\nАлбатта, ҳамма ишда бўлганидек бу касбда ҳам ўзига яраша машаққатлар бор.Оиладан узоқлик, доимий ёлғизлик, йўл ҳодисасига тушиб қолиш хавотирлари бу касбнинг асосий қийинчиликлари, дейиш мумкин.\nАммо бошқа касбларга нисбатан даромади яхшилиги, эркинлик томонлари барибир ўзига тортаверади. Инсон ўзи шу ишни ёқтирса, қийинчиликлари унча билинмайди.\nGreen Cardгрин карта\nDaromad yaxshi bulishi yaxshiku lekin harqanday ish bulmasin harkuni ishdan kechqurin uyga charchab qaytganda farzandlarning kutib olishi va ular bilan uynash va birgalikda ovqatlanish harqanday daromadu manzalari sayohatdan ustun turadi menimcha.\nAka sizga gapim boshida vir savol bilan murojat qilmoqchiman. Green Card ni qanday yutgansiz. Uni yutish u.n shaxsni avtabiografiyasi ro‘l o‘ynaydimi.\nSizga to‘g‘risi havasim keldi. Omadizni bersin.\nАҚШда фура хайдовчилар, ойига 10минг$ топишар экан, шу ростми? Неччи кун ишлаб, неччи кун дам олишади?